text:
25 Nov 2012
कहिनी- दुरपती
गांव के लीला चौरा म संझउती होइस ताहन गजब भीड़ जुरिया जथे। लइका मन तो दिन बुड़े के पहिलीच ले अपन-अपन बर जगा पोगरा डरथे। संजकेरहे जेवन करके घलो आ जथे। भीतर कोती सब कलाकार मन संभरत हावे अउ बाहिर म देखइया मन के भीड़ जुरियात हावे। अब अगोरा हे त राम लीला सुरु होय के।
लीला ल गांव के मनखे मन गंगा कस फरिहर अउ परयाग कस पावन मानथे। घरो घर ले आरती के थारी आथे। गांव के लीला चौरा म संउहत भगवान राम माता जानकी अउ बीर हनुमान बिराज मन होथे। मंगल आरती के संग सुरु होथे राम जी के लीला।
दुरपती ह रात कन के जेवन बना के अपन सहेली मन संग लीला देखे बर निकलथे।
ददा ह खिसिया के किथे - घर के बुता काम छुट जए ते छुट जए फेर तोर लीला हर झन छुटे। दे खाय बर ताहन जाबे।
दुरपती किथे - दाई करा मांग ले न गा। लीला सुरु होगे हम जाथन हमर सहेली मन अगोरत होही। साल ल ओड़हीस, बोरा धरिस अउ निकलगे। सबो सहेली एके जगा जुरिया के बइठथे।
लीला ल बड़ धियान से देखथे। लछमन के पाठ के बेरा तो दुरपती लिपकी घलो नइ मारे। ओकर सहेली मन ह गोठिवात रिहीस तेन मन ल चुप करा देथे। सहेली मन दुरपती के परेम ले अनजान नइ रिहीस। सबो झन जाने येहा लीला म रमायन देखे बर नइ आवे। येतो लीला म लछमन के पाठ करथे ते राधे ल देखे बर आथे।
राधे अउ दुरपती म अगास परेम रिहीस। राधे ह अपन पाठ म बुड़े रिहीस त दुरपती ह राधे के परेम म बुड़े रिहीस। जभे लीला सिरातिस तभेच दुरपती ह घर आतिस। अपन संग म अपन सेहली मन ल घलो बइठार के राखे राहय।
रात के लीला सिरावे ताहन बिहनिया राधे ह तरिया के पार म ओड़ा ल दे राहय। दुरपती ह थारी-बरतन धोय बर आवे। राधे ह बइला-भइसा धोवत बइठे राहे। अपन-अपन काम म दूनो रमे हे फेर दूनो के नजर ह एक दूसर म लगे हे। नजर ले नजर जुड़े इसारा-इसारा म गोठ बात होय।
राधे अउ दुरपती के मया ह गांव भर म आगी बरोबर गुंगवागे। दूनो के घर म उकर मया के सोर उडग़े। एके जात सगा के रिहीस। दूनो डहर के सियान मन आपस म मिल के लइका मन के खुसी के खातिर बिहाव करे के फैसला करिस अउ फलदान ल तुरते मड़ा दिस।
गांवे के सगा सोधर कतेक चोचला लगाही। वोकर चूलहा ल ए देखे, एकर चूलहा ल वो देखे। सगा मन अपन घर ले गोड़ धोके दुरपती घर आगे। सगा घर गोड़ धोय के जरुरते नइ हे। ए पारा ले ओ पारा जाए म कतेक धुररा उड़ही। फेर सगा घर गोड़ धोय के नेंग तो छुटे ल परही।
फलदान म कोनो बाहिर के सगा दिखबे नइ करे। राधे डहर ओकर लीला पालटी वाला अउ दुरपती कोती उकर घर के अउ दू चार झन सहेली भइगे। राम, लछमन, भरत, सतरोहन, रावन, मेंगनाथ, हनुमान, सीता, मंदोदरी, सुरपनखा, जोक्कड़ अउ संग म तबलची, बेंजो मास्टर, ढोलकाहा मन घलो पधारे रिहीस।
फलदान के बेरा लीला के महराज ह दोहा अउ चौपाई पढ़े- मंगल भवन अमंगल हारी, कबहू सुदसरत अजिर बिहारी राम सियाराम राम सियाराम जै जै राम। राधे दुरपती के फलदान होवे सबो संगी संग राम लीला मंडली ह आवे राम सियाराम जै जै राम।
हॉसी मजाक तो होते रिथे फेर जइसन सगा रिहीस तइसन हासी मजाक चलीस। दुरपती अउ राधे के फलदान निपटगे। संझा होवथे किके सबे झन रेसल खोली म चल दिस। रात कन फेर लीला सुरु होइस। दुरपती ह अपन सहेली मन संग देखे बर बइठे हे।
राम के पाठ आथे त दुरपती के सहेली मन किथे मुड़ी ल ढांक न वो तोर कुराससुर ह आगे। दुरपती के दुपट्टा ल धरिस अउ मुड़ी ढांक दिस। लछमन के पाठ आवे त दुरपती ह लाज के मारे मुड़ी ल गडिय़ा लेवे। वोकर सहेली मन राम लीला देखे ल छोड़के दुरपती संग दिल्लगी लगाय।
सहेली मन के घेरी-बेरी के दिल्लगी म दुरपती ह खिसीयागे अउ रात के बेरा म लीला ल आधा छोड़के उठगे। अपन धुन म घर कोत रेगिस। घर के आगु म थोकुन कोलकी परथे। कोलकी ह कुलूप अंधियार रिथे। जइसे कोलकी मेर पहुचथे दू झन मंदहा मन मंद के नसा म बपरी ल बिलई कस झपट देथे।
राधे के पिरीत म मगन दुरपती ह घर आत रिहीस। का जानय बिचारी ह कलजुग के दुरयोधन मन मेडऱी मारे बइठे हे तेला। गजब चिख पुकार मचइस फेर कोनो मदद बर नइ अइस। लीला के पोंगा के गोहार म दुरपती के पुकार दबगे। द्वापर के दुरपती ल तो भगवान किसन बचा ले रिहीस। कलजुग के नारी ल कोन बचावे। तलफत केवंची करेजा कांपगे। निरदई राकछत मन मुरछा देह ल छोड़के भागगे।
आधा रात के लीला सिराइस त पारा के मन लहुटिस। अंधयारी कोलकी म काहरत जीव देखके सबो के सांस अरहजगे। लकर-धकर तिर म जरके माचिस बार के देखिस, सबके नजर म दुरपती हमागे। बपरी के हालत ल देख के सबो अनहोनी ल भांप डरिस।
धरा पछरा कपड़ा लपेट के असपताल लेगीस। कोनो झन जाने किके घर के मन चोरी लुका इलाज पानी कराइस। मु लूकावत अपने छइहा ल डर्रावत दुरपती ह चार दिन म घर आइस। गांव भर म बात बगरगे रिहीस। दुरपती के घर वाला मन अतियाचारी के नाव ल बकरे ल किहीस। फेर डर के मारे कोनो के नाव नइ बता सकिस।
लोक लाज के डर म दुरपती ह अपन जीव देबर एक दिन अपने देह म माटी तेल रुको डरिस। माचिस जियाते रिहीस ततके म ठुक ले राधे ह आगे। हाथ ले माचिस नंगा के फेकिस अउ दुरपती के हाथ थाम के किथे- ये विपदा के बेरा म घलो मे तोर सांग हवं, निच के छुये म तोर मास बस्सा नइ गे। वो अंधयारी रात ल तै सपना जान के भुला जा। तै जब किबे तब मे तोर संग बिहाव करे बर तियार हवं। फेर बदला म तोला ओकर नाव बताय ल परही। राधे ल संग म पाके दुरपती के बल बाडग़े। हिम्मत कर के मुह खोलिस। ठेठवार के दूनो दरवाहा टूरा के नाव ल बकरिस। बउराय बरन पारा मोहल्ला के मन दूनो टुरा ल नंगत छरीस। गांव के सियान मन पंचइत म फैसला कराबो कइके छोड़ा दिस नइते जीये ले डरतीस।
पंचइत बइठीस त ठेठवार ह अपन टूरा के करनी के समाज म माफी मंगिस। ठेठवार मुड़ी नवाय किथे टूरा मन ह गुनाह करे हे तेकर सजा भोगे बर तियार हन जेन भी पंचइत के फैसला होही हमला मंजूर हे।
पंचइत ह अपन फैसला सुनइस के आज ले तुहर गांव ले निकाला हे अपन घर दुवार ल छोड़ के तूमन ल जाय ल परही। अउ फेर लहुट के ये गांव म झन आहू। सरपंच अउ पंच के ये फैसला म सबे झन हामी भरीन। फेर दुरपती ल येहा मुंजूर नइ रिहीस।
दुरपती किथे- ये मन ल गंाव ले निकाला झन देव। इहा ले निकल के अउ कोनो गांव म जाके हांसी खुसी ले रही। अउ मउका पाके फेर कोना म नियत गड़ाही। ये सजा ह येकर मन बर काफी नइ हे।
गांव के मुखिया किथे - येमन ल का सजा दे जाय बेटी तही ह बता। तोर गुनेगार ल तही ह सजा दे।
दुरपती किथे- येमन ल गांवे म राहन दव। आज ले इकर पौनी पसारी बंद अउ गांव म रइ के भी गांव के समाज ले बाहिर रही। मेहा जेन अपमान के आगी म जरे हवं ओकर आंच इहू मन ल मिलना चाही। गांव म रही त रोज अपमान के अंगरा म जरही।
अउ एक ठन सजा मे सरी गांव ल देना चाहत हवं। जेन दारु के नसा म मोर गत बिगड़ीस। आज ले वो दारु के दूकान ल बंद करा दव मोर अतकचे बिनती हे। दुरपती के ये बिचार ह सबो ल बने लागिस। नियाव के तुरते अमल होगे। ठेठवार के टूरा मन ल उकर करनी के सजा मिलगे। जेन दारु के सेती घर परिवार के गत बिगड़थे नोनी बाबू मन बिगड़थे वो दारु के दूकान बंद होगे।
दुरपती के नियाव म करइया कइवरया दूनो ल सजा मिलगे। राधे के पांव परके दुरपती किथे मोला बल तोरे ले मिलिस। कहू तै मोला नइ अपनाए रितेस त आज मै अपमान के अंगरा म जर के भुंजा जाए रितेव। तूमन तो मोर भगवान आव।
अतका ल सून के राधे किथे अभी मे भगवान नइ हवं। लीला म बनथव। चल घर संझा होवथे लीला के तियारी करना हे। अभी तो लछमन ल सक्ती बान, मेंगनाथ वध, रावन दहन बांचे। अतके बेरा ठुक ले राधे के संगवारी मन सकल जथे आ किथे- रावन के मरे के बाद राम के राज तिलक होही अउ लीला सिराही ओकर बाद राधे अउ दुरपती के बिहाव होही। सबो झिन हांसत हांसत लीला के रेसल खोली कोति चल देथे, दुरपती अपन घर आ जाथे।
8 Nov 2012
छत्तीसगढ़ म मातर परब
तीज-तिहार अउ परब ह लोक अंचल ल अपन अलग चिन्हारी देवाथे। कोनो भी परदेश या क्षेत्र के संस्कृति ल जाने बर उहां के ग्रंथ पोथी ल खोधियाए के जरूरत नइ परय। सिरिफ उहां के आंचलिक लोक परब के मनइया मन संग संघर के उकर रित-रिवाज ल जानेच भर ले हम ऊकर लोक संस्कृति ल जान डरबोन। लोकांचल के संस्कृति ल जाने बर लोकांचल म रहे बसे बर ये सेती लागही काबर कि इहां के परब तिहार के विधि विधान अउ दिन बादर के बिसय म जोन ग्रंथ हमला देखे अउ पढ़े बर मिलथे वोमा आधुनिक्ता हमा गे हावय। ये नावा-नावा चलागन ल अनदेखा करके हमला पारंपरिक ल ही गठियाके संजोए राखना हे। ये सेती मूल परब अउ वोकर पाछू का कारण हवय येला जानेबर मुड़ा-मुड़ा म जाके सिरजन करे के जरूरत हाबय।
छत्तीसगढ़ तो अइसन अंचल आए जिहां बारो महीना कोनो न कोनो तिहार आते रिथे। येकरे सेती तो छत्तीसगढ़ ल तीज-तिहार के गढ़ के रूप म अलगेच चिन्हारी मिले हाबय। अब जइसे देवारी तिहार के बारे गोठ करन तव आन राज के देवारी ह दू दिन या तीन दिन म उरक जथे फेर इहां के देवारी ह तो महीना भर पूर जथे। कुवांर म नव दिन के नवरात्रि तेकर पाछू दसमी म दसराहा। दसराहा के दिन ले देवारी के आरो हो जथे। कातिक म कुवांरी नोनी मन के बड़े फजर ले कातिक नहवई। तेकर पाछू जमदीया, सुरहुत्ती देवारी, गोबरधन पूजा अउ मातर। छत्तीसगढ़ म मातर के बाद गांव-गांव म मड़ई मेला के आरो मिले ल धर लेथे। मातर के दिन के मड़ई के तो अलगेच मजा हवय। छत्तीगसढ़ म मातर मनाय के परंपरा वोकतेच जुन्ना आय जतका यदुवंश अउ यदुवंशी सेना। मातर के बिसय म बहुत अकन कथा ह तो पौराणिक काल ये जूरे मिलथे। फेर येहा द्वापर युग ले जादा परमानित होथे। काबर कि गोबरधन पूजा, मातर, गइया मन ल सोहई बांधना ये सब ह भगवान श्री कृष्ण ले जुरे हावय। इही सेती मातर ल घलो उही काल के चलागन कहि सकत हन। फेर अब धीरे-धीरे समे अनुसार कातकोन तिहार के रूप ह बदलत हावय। तभो गांव-गांव के लोगन मन आजो उही जुन्ना पुरखा के चलागन ल संजोय राखे हवय। मातर के दिन पूजा-पाठ अउ विधि विधान ल मातर जगाना घलो किथे। मातर ल वइसे सबो गांव म नइ जगावय। जेन गांव म राउत ठेठवार रिथे तिहा जादा करके मातर होथे काबर कि ठेठवारे मन मातर जगाथे। कतको गांव जिहा मातर नइ होवय उहां के मन आन गांव मातर देखे बर जाथे। मातर देखे के ओखी गांव-गवई घूमे बर मिल जथे अउ नता-गोतर संगी साथी संग भेट घलो हो जथे। हमर गांव घर के नेवरनिन बेटी-माई मन मातर देखे के ओखी म अपन गांव के मातर ल छोड़ के आन गांव या माई-मइके मातर देखे बर जाथे। आन गांव म मातर देखे बर आए-जाए के कोनो रिवाज या नेवता-हिकारी वाला बात नइ राहय लोगन मन मनखुशी बर आथे-जाथे।
छत्तीसगढ़ ह आदिकाल ले आदिशक्ति अउ शिव के उपास हे। तेकरे सेती इहां के संस्कृति ह आदिमसंस्कृति आए। ठउर-ठउर म शिव अउ सती ह बुढ़ी माई अउ बुढ़हा देव के रूप म बिराजे हवय। छत्तीसगढ़ म देवारी ह मूल रूप से गउरा अउ गउरी के बिहाव के परब आए। जेला गोड़-गोडिऩ मन बड़ उच्छाह मंगल ने मनाथे। देवारी ह राउतों मन के प्रमुख तिहार आए। राउत मन गांव के गाय-गरवा के पूजा अर्चना करके गोबरधन खुंदवाथे अउ गोबर के टीका लगाथे जेमा गांव के सबो समाज के मनखे मन सामिल होथे। बरदीहा मन अपन-अपन टेन के गरवा ल सोहई बांधथे। पाहटिया ह अपन मालिक ठाकुर घर के गरवा ल सोहई पहिराथे। मातर ह दिनमान के तिहार आए ये दिन ठेठवार मन बड़े फजर ले दइहान म खुड़हुर गडिय़ा के सुरू करथे। गांव के दइहान म बाजा-रूंजी संग ठेठवार मन खुड़हुर ल गडिय़ाए बर लेगथे। खुड़हुर आय बर तो देव आय फेर कोनो मूर्ति या शिला रूपी म नइ राहय। मानता रूपी देव आए जोन लकड़ी के रूप म रिथे। सियान मन बताथे कि ठेठवार मन खुड़हुर ल हरेक साल नइ बनाय ओकर अवरधा भर पुरोथे। उहीच ल सिरजा-सिरजा के हर साल दइहान म गडिय़ाथे।
दिन म फेर ठेठवार मन बाजा-रूंजी धर के मातर जगाय बर निकलथे। ठेठवार राउत मन संग गांव के आन समाज के लइका सियान मन मातर देखे बर निकलथे। दोहा पारत-पारत गांव के ठाकुर पारा ल नेवता देवत तको आथे। ठेठवार मन संग गांव के लइका सियान सबो दइहान आथे। दइहान आके ठेठवार मन खुड़हुर के पूजा करथे। संग म अपन-अपन घर के भइसी ल तको दइहान म लाने रिथे जेला खुड़हुर के गोल-गोल किंजारथे। संग म राउत मन दोहा पारत नाचत-कुदत किंजरत रिथे। ये दिन राउत अउ बजनिया मन विशेष सिंगार म रिथे। अपन पारंपरिक पहनावा ले येमन गांव वाले ले अलगेच दिखथे। मुड़ी म बड़का पागा, अंग म ऑगरखा छिटही-बुंदही सलुखा, कउड़ी जड़े कमर पट्टा अउ पाव म घुंघरू तको पहीरे रिथे। आजकाल तो गांव-गांव म राउत नाच के नर्तक दलो तको होगे हाबे। फेर आगू अइसन अलग से नर्तक दल नइ रिहिस। सबो राउत मन नाचे अउ काछन निकले। सबो झिन सुघ्घर पारंपरिक पोषाक पहिने बाजा संग रेरी पार के काछन चखथे। इकर मन के काछन के रेरी अउ बाजा के ओरो म भइसी मन गदबदा जथे अउ खुड़हुर के गोल भदभीद-भदभीद किंजरथे। खुड़हुर पूजा करे के पाछू दइहाने म कोहड़ा ढूलोथे अउ भइसी मन ल दइहाने म सोहई बांधथे। दइहान भर भरे मनमाड़े भीड़ ह मातर देखे बर जुरियाय रिथे जेमन राउत मन के दोहा अउ नाच के मजा लेवत रिथे। वइसे तो दइहान म गांव भर के लोगन मन जुरियाए रिथे फेर नाचथे-कुदथे सिरिफ राउते मन भर ह अउ दिगर समाज के मन ओमेरन दर्शक रिथे। कोहड़ा ढूलोय अउ सोहई बांधे के बाद ठेठवार मन दइहान म सकलाय सबो लइका सियान मन ल दूध बांटथे। सियान मन बताथे के आगू समे म गांव के ठाकुर मन मातर देखे बर जावय त अपन-अपन घर ले चाउर धर-धर के जावय। ये चाउर ल उहचे दइहाने म तसमई बनाय, बनाके उहे खाय। अब धीरे-धीरे दइहान म तसमई बनई बंद होगे हाबय। एक्का दूक्का गांव म तसमई बनावत होही। फेर दूध बाटे के परंपरा ह बंद नइ होय हवय। अभी तक ये परंपरा चलते हावय। लोगन मन मातर ठऊर म दूध झोके बर जाथे। ठेठवार मन पान-परसाद के रूप म गिलास-गिलास दूध बड़ खुशी-खुशी बाटथे।
मातर ह दूज के दिन होथे ते पाय के लोगन म अब भाई दूज के रूप म घलो मनाय के चलागन सुरू होगे हावय। छत्तीसगढ़ के संदर्भ म केहे जाय त इहां दूज के दिन मातर के परंपरा हाबय। मातर के महत्ता ह अतकेच म नइ सिरावय। बल्कि पूजा पाठ अउ दूध बाटे के बाद तो मातर के अखाड़ा सुरू होथे। असल बात कहा जाए तव राउत मन के छोड़े दिगर समाज के मन अखाड़ाच देखे बर जुरियाथे। अखाड़ा ह असल म राउत मन के शौर्य कला के प्रदर्शन आए। अखाड़ा ल मूलरूप से राउते मन खेलथे अब धीरे-धीरे दिगर समाज के मन घलो सिखके अखरा के मैदान म उतरथे। अखाड़ा ल लोगन मन गुरू-चेला परंपरा ले सिखथे। येमन पुरखौती धन मान के बड़ जतन के अपन अवइया पीढ़ी ल अखाड़ा सिखोथे। अखाड़ा म मुख्य रूप ले लउठी भांजे के करतब के संगे-संग तलवार चालथे अउ भावंरा या भन्नाटी घलोक चलाथे। येकर छोड़े अब तो अखाड़ा म अऊ गजब अकन शस्त्र सामिल होगे होबे। अखाड़ा म बल अउ बुद्धि दूनो के उपायोग होथे। काबर की कहू थोरको उच-निच होइस ते लउठी ह अपनेच उपर कचरा जथे। अइसने तलवार अउ खडग़ भांजे के बेरा घलो सावधानी बरतथे। भवंरा घुमाए बर तो अऊ जबर बुद्धि के जरूरत परथे। मातर के दिन अखरा डाड़ म चलत करतब म लोगन मन उदुप नइ उतरे बल्कि सिखेच मनखे मन ह अखरा म उतरथे। इही सब कला के प्रदर्शन ल देखे बर दुरिहा-दुरिहा गांव के लोगन मन जुरियाथे।
मातर के दिन जोन अखरा विद्या के प्रदर्शन होथे एकर बिसय म किवदंती हावय कि ये राउत मन जोन अखाड़ा खेलथे वोहा द्वापर कालिन कला आए। वो समय भगवान कृष्ण ह यादव सेना के गठन करे रिहिस अउ गांव के चरवाहा मन ल सकेल के अखरा विद्या सिखोय रिहिस। भगवान कृष्ण ह बखत म आत्मरक्षा अउ कुल के रक्षा करे बर यादव मन के सेना बनाय रिहिन। अइसे घलो कहे जाथे के विदूर कका ह यादव वंश के रक्षा बर अउ भगवान के उपर अवइया विपदा ला अपन दम म टारे बर गुप्त विद्या सिखोय रिहिस। जोन आजो अखरा विद्या के रूप म हावे। मातर के दिन यादव मन के अखाड़ा ल उही यादव सेना के शौर्य कला के प्रतिक माने जाथे। मातर के अखाड़ा म एक बात अउ आजकाल देखे बर मिलथे कि अब अखरा विद्या ल सबो समाज के लोगन मन अपनावत हाबय। अब अखरा विद्या ह कला देखाय भर तक सिमित नइ भलुक येहा अपन-अपन शक्ति प्रदर्शन घलो होगे हावय। करतब देखाय के संगे-संग द्वंद युद्ध कौशल के घलो प्रदर्शन होथे। दइहान के ये करतब ह उवत के बुड़त दिन भर चलथे। अखरा देखइया मन बर गांव म मेला-मड़ई सहिक हाट बजार लगे रिथे। कतकोन गांव म मातर के दिन मड़ई तको भराथे। मातर मड़ई के रूप म कतकोन गांव म जबर जलसा के आयोजन घलोक होथे। जिहां आन-आन गांव के अखाड़ा खेलइया मन जुरियाथे। दिन के उतरे ले मातर अउ अखरा डाड़ के करतब भले बंद होथे फेर मेला ह रात के गढ़हावात ले चलते रिथे। कोनो-कोनो गांव म मातर दिन के मड़ई घलो होथे। दिन म मातर अउ रात के नाचा गम्मत के मजाच अलगे होथे। देवारी के मातर माने के बाद ओरी-ओरी सबों गांव मड़ईहा मन उमिया जथे अउ ओसरी पारी ये गांव ले वो गांव के मड़ई ओरिया जथे। यहू कहे जा सकथे कि गांव मन म मड़ई ह मातर माने के बादे सुरू होथे। येकरे सेती लोगन मन देवारी अउ मातर के बड़ अगोरा करथे।
छत्तीसगढ़ तो अइसन अंचल आए जिहां बारो महीना कोनो न कोनो तिहार आते रिथे। येकरे सेती तो छत्तीसगढ़ ल तीज-तिहार के गढ़ के रूप म अलगेच चिन्हारी मिले हाबय। अब जइसे देवारी तिहार के बारे गोठ करन तव आन राज के देवारी ह दू दिन या तीन दिन म उरक जथे फेर इहां के देवारी ह तो महीना भर पूर जथे। कुवांर म नव दिन के नवरात्रि तेकर पाछू दसमी म दसराहा। दसराहा के दिन ले देवारी के आरो हो जथे। कातिक म कुवांरी नोनी मन के बड़े फजर ले कातिक नहवई। तेकर पाछू जमदीया, सुरहुत्ती देवारी, गोबरधन पूजा अउ मातर। छत्तीसगढ़ म मातर के बाद गांव-गांव म मड़ई मेला के आरो मिले ल धर लेथे। मातर के दिन के मड़ई के तो अलगेच मजा हवय। छत्तीगसढ़ म मातर मनाय के परंपरा वोकतेच जुन्ना आय जतका यदुवंश अउ यदुवंशी सेना। मातर के बिसय म बहुत अकन कथा ह तो पौराणिक काल ये जूरे मिलथे। फेर येहा द्वापर युग ले जादा परमानित होथे। काबर कि गोबरधन पूजा, मातर, गइया मन ल सोहई बांधना ये सब ह भगवान श्री कृष्ण ले जुरे हावय। इही सेती मातर ल घलो उही काल के चलागन कहि सकत हन। फेर अब धीरे-धीरे समे अनुसार कातकोन तिहार के रूप ह बदलत हावय। तभो गांव-गांव के लोगन मन आजो उही जुन्ना पुरखा के चलागन ल संजोय राखे हवय। मातर के दिन पूजा-पाठ अउ विधि विधान ल मातर जगाना घलो किथे। मातर ल वइसे सबो गांव म नइ जगावय। जेन गांव म राउत ठेठवार रिथे तिहा जादा करके मातर होथे काबर कि ठेठवारे मन मातर जगाथे। कतको गांव जिहा मातर नइ होवय उहां के मन आन गांव मातर देखे बर जाथे। मातर देखे के ओखी गांव-गवई घूमे बर मिल जथे अउ नता-गोतर संगी साथी संग भेट घलो हो जथे। हमर गांव घर के नेवरनिन बेटी-माई मन मातर देखे के ओखी म अपन गांव के मातर ल छोड़ के आन गांव या माई-मइके मातर देखे बर जाथे। आन गांव म मातर देखे बर आए-जाए के कोनो रिवाज या नेवता-हिकारी वाला बात नइ राहय लोगन मन मनखुशी बर आथे-जाथे।
छत्तीसगढ़ ह आदिकाल ले आदिशक्ति अउ शिव के उपास हे। तेकरे सेती इहां के संस्कृति ह आदिमसंस्कृति आए। ठउर-ठउर म शिव अउ सती ह बुढ़ी माई अउ बुढ़हा देव के रूप म बिराजे हवय। छत्तीसगढ़ म देवारी ह मूल रूप से गउरा अउ गउरी के बिहाव के परब आए। जेला गोड़-गोडिऩ मन बड़ उच्छाह मंगल ने मनाथे। देवारी ह राउतों मन के प्रमुख तिहार आए। राउत मन गांव के गाय-गरवा के पूजा अर्चना करके गोबरधन खुंदवाथे अउ गोबर के टीका लगाथे जेमा गांव के सबो समाज के मनखे मन सामिल होथे। बरदीहा मन अपन-अपन टेन के गरवा ल सोहई बांधथे। पाहटिया ह अपन मालिक ठाकुर घर के गरवा ल सोहई पहिराथे। मातर ह दिनमान के तिहार आए ये दिन ठेठवार मन बड़े फजर ले दइहान म खुड़हुर गडिय़ा के सुरू करथे। गांव के दइहान म बाजा-रूंजी संग ठेठवार मन खुड़हुर ल गडिय़ाए बर लेगथे। खुड़हुर आय बर तो देव आय फेर कोनो मूर्ति या शिला रूपी म नइ राहय। मानता रूपी देव आए जोन लकड़ी के रूप म रिथे। सियान मन बताथे कि ठेठवार मन खुड़हुर ल हरेक साल नइ बनाय ओकर अवरधा भर पुरोथे। उहीच ल सिरजा-सिरजा के हर साल दइहान म गडिय़ाथे।
दिन म फेर ठेठवार मन बाजा-रूंजी धर के मातर जगाय बर निकलथे। ठेठवार राउत मन संग गांव के आन समाज के लइका सियान मन मातर देखे बर निकलथे। दोहा पारत-पारत गांव के ठाकुर पारा ल नेवता देवत तको आथे। ठेठवार मन संग गांव के लइका सियान सबो दइहान आथे। दइहान आके ठेठवार मन खुड़हुर के पूजा करथे। संग म अपन-अपन घर के भइसी ल तको दइहान म लाने रिथे जेला खुड़हुर के गोल-गोल किंजारथे। संग म राउत मन दोहा पारत नाचत-कुदत किंजरत रिथे। ये दिन राउत अउ बजनिया मन विशेष सिंगार म रिथे। अपन पारंपरिक पहनावा ले येमन गांव वाले ले अलगेच दिखथे। मुड़ी म बड़का पागा, अंग म ऑगरखा छिटही-बुंदही सलुखा, कउड़ी जड़े कमर पट्टा अउ पाव म घुंघरू तको पहीरे रिथे। आजकाल तो गांव-गांव म राउत नाच के नर्तक दलो तको होगे हाबे। फेर आगू अइसन अलग से नर्तक दल नइ रिहिस। सबो राउत मन नाचे अउ काछन निकले। सबो झिन सुघ्घर पारंपरिक पोषाक पहिने बाजा संग रेरी पार के काछन चखथे। इकर मन के काछन के रेरी अउ बाजा के ओरो म भइसी मन गदबदा जथे अउ खुड़हुर के गोल भदभीद-भदभीद किंजरथे। खुड़हुर पूजा करे के पाछू दइहाने म कोहड़ा ढूलोथे अउ भइसी मन ल दइहाने म सोहई बांधथे। दइहान भर भरे मनमाड़े भीड़ ह मातर देखे बर जुरियाय रिथे जेमन राउत मन के दोहा अउ नाच के मजा लेवत रिथे। वइसे तो दइहान म गांव भर के लोगन मन जुरियाए रिथे फेर नाचथे-कुदथे सिरिफ राउते मन भर ह अउ दिगर समाज के मन ओमेरन दर्शक रिथे। कोहड़ा ढूलोय अउ सोहई बांधे के बाद ठेठवार मन दइहान म सकलाय सबो लइका सियान मन ल दूध बांटथे। सियान मन बताथे के आगू समे म गांव के ठाकुर मन मातर देखे बर जावय त अपन-अपन घर ले चाउर धर-धर के जावय। ये चाउर ल उहचे दइहाने म तसमई बनाय, बनाके उहे खाय। अब धीरे-धीरे दइहान म तसमई बनई बंद होगे हाबय। एक्का दूक्का गांव म तसमई बनावत होही। फेर दूध बाटे के परंपरा ह बंद नइ होय हवय। अभी तक ये परंपरा चलते हावय। लोगन मन मातर ठऊर म दूध झोके बर जाथे। ठेठवार मन पान-परसाद के रूप म गिलास-गिलास दूध बड़ खुशी-खुशी बाटथे।
मातर ह दूज के दिन होथे ते पाय के लोगन म अब भाई दूज के रूप म घलो मनाय के चलागन सुरू होगे हावय। छत्तीसगढ़ के संदर्भ म केहे जाय त इहां दूज के दिन मातर के परंपरा हाबय। मातर के महत्ता ह अतकेच म नइ सिरावय। बल्कि पूजा पाठ अउ दूध बाटे के बाद तो मातर के अखाड़ा सुरू होथे। असल बात कहा जाए तव राउत मन के छोड़े दिगर समाज के मन अखाड़ाच देखे बर जुरियाथे। अखाड़ा ह असल म राउत मन के शौर्य कला के प्रदर्शन आए। अखाड़ा ल मूलरूप से राउते मन खेलथे अब धीरे-धीरे दिगर समाज के मन घलो सिखके अखरा के मैदान म उतरथे। अखाड़ा ल लोगन मन गुरू-चेला परंपरा ले सिखथे। येमन पुरखौती धन मान के बड़ जतन के अपन अवइया पीढ़ी ल अखाड़ा सिखोथे। अखाड़ा म मुख्य रूप ले लउठी भांजे के करतब के संगे-संग तलवार चालथे अउ भावंरा या भन्नाटी घलोक चलाथे। येकर छोड़े अब तो अखाड़ा म अऊ गजब अकन शस्त्र सामिल होगे होबे। अखाड़ा म बल अउ बुद्धि दूनो के उपायोग होथे। काबर की कहू थोरको उच-निच होइस ते लउठी ह अपनेच उपर कचरा जथे। अइसने तलवार अउ खडग़ भांजे के बेरा घलो सावधानी बरतथे। भवंरा घुमाए बर तो अऊ जबर बुद्धि के जरूरत परथे। मातर के दिन अखरा डाड़ म चलत करतब म लोगन मन उदुप नइ उतरे बल्कि सिखेच मनखे मन ह अखरा म उतरथे। इही सब कला के प्रदर्शन ल देखे बर दुरिहा-दुरिहा गांव के लोगन मन जुरियाथे।
मातर के दिन जोन अखरा विद्या के प्रदर्शन होथे एकर बिसय म किवदंती हावय कि ये राउत मन जोन अखाड़ा खेलथे वोहा द्वापर कालिन कला आए। वो समय भगवान कृष्ण ह यादव सेना के गठन करे रिहिस अउ गांव के चरवाहा मन ल सकेल के अखरा विद्या सिखोय रिहिस। भगवान कृष्ण ह बखत म आत्मरक्षा अउ कुल के रक्षा करे बर यादव मन के सेना बनाय रिहिन। अइसे घलो कहे जाथे के विदूर कका ह यादव वंश के रक्षा बर अउ भगवान के उपर अवइया विपदा ला अपन दम म टारे बर गुप्त विद्या सिखोय रिहिस। जोन आजो अखरा विद्या के रूप म हावे। मातर के दिन यादव मन के अखाड़ा ल उही यादव सेना के शौर्य कला के प्रतिक माने जाथे। मातर के अखाड़ा म एक बात अउ आजकाल देखे बर मिलथे कि अब अखरा विद्या ल सबो समाज के लोगन मन अपनावत हाबय। अब अखरा विद्या ह कला देखाय भर तक सिमित नइ भलुक येहा अपन-अपन शक्ति प्रदर्शन घलो होगे हावय। करतब देखाय के संगे-संग द्वंद युद्ध कौशल के घलो प्रदर्शन होथे। दइहान के ये करतब ह उवत के बुड़त दिन भर चलथे। अखरा देखइया मन बर गांव म मेला-मड़ई सहिक हाट बजार लगे रिथे। कतकोन गांव म मातर के दिन मड़ई तको भराथे। मातर मड़ई के रूप म कतकोन गांव म जबर जलसा के आयोजन घलोक होथे। जिहां आन-आन गांव के अखाड़ा खेलइया मन जुरियाथे। दिन के उतरे ले मातर अउ अखरा डाड़ के करतब भले बंद होथे फेर मेला ह रात के गढ़हावात ले चलते रिथे। कोनो-कोनो गांव म मातर दिन के मड़ई घलो होथे। दिन म मातर अउ रात के नाचा गम्मत के मजाच अलगे होथे। देवारी के मातर माने के बाद ओरी-ओरी सबों गांव मड़ईहा मन उमिया जथे अउ ओसरी पारी ये गांव ले वो गांव के मड़ई ओरिया जथे। यहू कहे जा सकथे कि गांव मन म मड़ई ह मातर माने के बादे सुरू होथे। येकरे सेती लोगन मन देवारी अउ मातर के बड़ अगोरा करथे।


c: text/html

text:
छत्तीसगढ़ी व्यंग्य
माईलोगिन मन के मुँह ह अबड़ खजुवाथे कहिथें। एकरे सेती जब देखबे तब वोमन बिन सोचे-समझे चटर-पटर करत रहिथें। हमरो पारा म एक झन अइसने चटरही हे, फेर ये चटरही ह आजकल 'कवयित्रीÓ होगे हे। बने मोठ-डाँठ हे तेकर सेती लोगन वोला 'कवयित्री धोंधो बाईÓ कहिथें। वइसे नांव तो वोकर 'मीताÓ हे, फेर 'गीताÓ ह जइसे गुरतुर नइ होवय न, वइसने 'मीताÓ ह घलो मीठ नइए। एकदम करू तेमा लीम चढ़े वाला। वइसे तो माईलोगिन होना ह अपन आप म करू-कस्सा ल मंदरस चुपर के परोसने वाली होना होथे, तेमा फेर कवयित्री लहुट जाना ह सिरिफ करू-कस्सा भर ल नहीं, भलुक जहर-महुरा ल मंदरस चुपर के परोसने वाली होना होथे।
वोला कवि सम्मेलन मन म जब ले जाए के चस्का लगे हे, तबले वोहा कवि मनला लुढ़ारे अउ ठगे के चालू कर दिए हे। एक दिन अपनेच ह मोला बतावत राहय- 'का बतावौं सर, अभी तो मोला चारों मुड़ा बगरना हे कहिके ए मन ल ठगत रहिथौं। मोर आदमी 'मेहलाबानीÓ के हावय कहिके एकर मन जगा 'जालÓ फेंकत रहिथौं। अउ जब वोकर मन के माध्यम ले एकाद-दू मंच मिलगे, अउ संग म दू-चार जगा घूमे-फिरे के खरचा ल वोमन उठा डारिन, तहाँ ले चल जा रे रोगहा तोर ले जादा मोर नांव हे कहिके दुत्कार देथौं।Ó
बाते-बात म महूँ पूछ परेंव- 'फेर मंच मन म तो आदमी के नांव ले जादा रचना अउ प्रस्तुति ह मायने रखथे न?Ó
-'कहाँ पाबे सर, आजकाल के आयोजक मन रूप-रंग अउ देंह-पाँव ल जादा देखथें। जेन जतका जादा फेशन करके रहिथे, वो वतके बड़े कवयित्री।Ó
-'अच्छा...Ó मैं बड़ा अचरज ले कहेंव।
-'हाँ सर... मैं ह तो अपन गुरु के लिखे जेन किताब हे न, उही मनला कविता बानी के ढाल लेथौं अउ मंच म उही ल मेंचका बरोबर उदक-उदक के पढ़ देथौं। अरे ददा रे... तहां ले ताली बजइया मन के का कहिबे। नाचा म परी मनला मोंजरा दे खातिर बलाए बर जइसे सीटी ऊपर सीटी पारथें न, तइसने कस चारों मुड़ा ले इसारा कर- कर के ताली बजाथें।Ó
-'अच्छा...Ó मैं अचरज ले कहेंव अउ गुने लागेंव के लोगन मन के कवि सम्मेलन के पसंद ह अइसन कब ले होगे हे। हमन जब पहिली सुने ले जावन, त अपन भाखा-संस्कृति अउ अस्मिता के बात करइया, अपन गौरवपूर्ण इतिहास के चरचा करइया मन ल 'तालीÓ के सुवाद चीखे ले मिलय। फेर अब कइसेे उल्टा होगे हे, कवयित्री मन के देंह-पाँव अउ सुंदरई म 'तालीÓ बजथे कहिथें। फेर इहू सुनथंव के 'कवि सम्मेलनÓ ह 'कवि नाचाÓ के रूप धर लिए हे। 'नाचाÓ म जइसे जोक्कड़ मन लोगन ल हंसाए बर अन्ते-तन्ते गोठियावत अउ मटकावत रहिथें, वइसने 'कवि नाचाÓ म कवि मन हा-हा, भक-भक वाला चुटकिला सुनावत रहिथें। अउ सुने ले मिलथे के 'पद्मश्रीÓ ह घलोक अइसने मनला मिल जाथे कहिके।
कवयित्री मीता उर्फ धोंधो बाई ह मोला अन्ते-तन्ते गुनत देख के, हलावत कहिस- 'सर...सर... कहाँ चल दे हस? तोला तो संपादक हे कहिथें सर, मोर कविता ल छाप देेबे का?Ó
-'कविता ल... अरे तैं कविता घलोक लिखथस... अभीच्चे तो काहत रेहेस के अपन गुरु के लिखे किताब मनला सुर म ढाल के पढ़थौं कहिके...?Ó
-'त का होगे सर... उही ल तो आजकाल कविता कहिथें। जतका झन पत्र-पत्रिका छापथें, स्मारिका निकालथें, सबो झन तो उही मनला छापथें, त तैं ह काबर नइ छापबे सर...?Ó
-'मोला दूसर मन ले कोनो लेना-देना नइए भई, के वोमन तोर 'काÓ जिनीस ल कविता मान के छापथें ते, फेर मोर जगा तो अइसन नइ चलय।Ó काहत मैं वो तीर ले आगू बढ़ गेंव।
सुशील भोले
संपर्क : 41-191, कस्टम कालोनी के सामने,
डॉ. बघेल गली, संजय नगर (टिकरापारा)
रायपुर (छ.ग.) मोबा. नं. 098269 92811

robotstxt: allowed

filter: keep


text:
8 Feb 2016
भोलापन म लुटगेन हम
देश भर म चिटफंड कंपनी के खिलाफ पुलिस प्रशासन ह ताबड़तोड़ कार्रवाई करत हावय। इकर धरपकड़ ले तो अइसने जनाथे मानो घटना होय के पहिलीच पहुंचगे। जबकि चिटफंड के जाल ह इंकरे सह म अतेक फैले हावय। लोगन के लुटे के बाद होवइया कार्रवाई ह सांप रेंगे के बाद लउठी पटके वाला ताए। कंपनी के खुलते लगाम लगाये जातिस तव शायद आज लोगन के जमा पूंजी नइ डूबतिस। नाम भले अब चिटफंड कंपनी होगे फेर येमन अपन काम ल लुका चोरी ले नइ करे हावय। बकायदा बड़े-बड़े शहर म इकर कार्यालय खुले हावय। कंपनी के लाखों कार्यकर्ता हावय। अब सात साल बाद अचानक पुलिस ह उकर कार्यालय म पहुंचके कर्मचारी अउ एजेंट ल गिरफ्तार करके ये खुलासा करथे के हमन चिटफंड के भांडाफोड़ करेन तव ये बात सहराये के लइक नोहय काबर के देखब म आए हे के हरेक चिटफंड के दफ्तर के तिर तखार म थाना हावय, ओतका दिन ले उकर आंखी काबर नइ उघरिस।
बात म गौर करे जाय तव कंपनी रजिस्टार जेन ह अइसन कंपनी ल पंजीकृत करय, का उकरो जांच नइ होना चाही? जेन क्षेत्र म इकर कार्यालय चलय ओ कोति के नगरपालिका, जोन अफसर, पुलिस चौकी प्रभारी, संचालित भवन के मालिक मनला का येकर जानकारी सात साल बाद होइसे? जबकि चिटफंड के दफ्तर म रोज हजारों कार्यकर्ता अउ निवेशक मनके हुजुम लगे राहय। का ओ कोति पुलिस पेट्रोलिंग नइ होइस होही, अब जब सब कुछ समेट के कंपनी चलते बनिस तब कहत हावय के इहां चिट होइसे। जनता के रूपिया डूबे हावय अउ येमा दोसी सबो हावय। कंपनी मालिक, अंशधारी मालिक संग कर्मचारी अउ एजेंट मनला अपराधी बनाये जावथे। माननीय न्यायालय ल ये मामला ल संज्ञान म लेके कुछ सलाह देना चाही। काबर के जेन मन एजेंट के रूप म काम करत हावय वहू मन धोखाधड़ी के शिकार होय हावय।
जतेक भी चिटफंड कंपनी के एजेंट पकड़ावत हावय सबो गांव के गरीब परिवार के लइका निकलत हावय। सबो के कहना हावय के ओमन कंपनी के प्लान ल देखके काम करे हावय। जइसन कंपनी के चाल-चलन रिहिस हमन ला गमे नइ रिहिस के येहा चिटफंड के काम करत हावय। कंपनी मालिक संग खादी अउ खाकी दूनों के उठना बइठना रिहिस। अब अचानक अतेक अकन कंपनी कइसे एक साथ कारोबार ल समेट दिस यहू म संका हावय।
बेरोजगारी अउ गरीबी ले हार के लोगन मन काम करे खातिर आए रिहिस। एजेंट मन किथे के हमन कहू जान पातेन के ये कंपनी फर्जी आए अउ रूपिया लूट के भागही तव अइसन काम कभू नइ करतेन। हम तो खुद गुमराह म रेहेन। उकर बात म गौर करे जाय तव ओमन ल अपराधी मानना कुछ हद तक सही नइये। लेकिन हमर देश के कानून किथे एक रूपिया चोराय चाहे एक हजार चोरी तो चोरी आए। लोगन के डूबे रकम म एजेंट मन कमीशन पाये हाबे अइसन म सबके उपर धोखाधड़ी के केस बनथे। फेर धोखा तो कंपनी मालिक करे हावय। कानून के जानकार मन किथे के अपराध तब माने जाथे जब जानबूझ के कोनो ल नुकसान पहुंचाये खातिर काम करे जाए, न कि भलई करे खातिर। अब इहां कोनो एजेंट जानबूझ के अपने घर परिवार के लोगन मन ला थोरहे डूबोही। कंपनी के नियत ले अंजान एजेंट परिवार वाले के लाखों रूपिया ल इही सोच के जमा करवाइस के बने बियाज मिलही।
* जयंत साहू*
jayantsahu9@gmail.com
add- dunda-52ward; post- sejbahar raipur cg
492015


text:
कहिनी
पऊर साल मैं ह बालोद गे रहेंव। बालोद गेस त गंगा मइया के दरसन करना तो जरूरी हे। मैं ह ऊंहा दरसन करे बर आयेंव। मन खुस होगे एकदम खुल्ला जगह हे। बड़े जन अंगना देखके अइसे लगीस के थोरिक देर बइठ जाथंव। मैं ह अंगना के छांव म बइठ गेंव।
थोरिक देर म तीन-चार झन माई लोगन अइन अऊ दरसन करके मोर तीर म बइठगे। ऊंखर बातचीत ले अइसे लगीस के वोमन लइकामन ल पढ़ाथें। मैं ह पूछ परेंव कहां पढ़ाथव। थोरक सांवर असन माई लोगन कहिस, मैं ह इहें के आंगनबाडी म पढ़ाथंव, ये ह मोर सहायिका आय। ओखर बाजू म खड़े रहिस तेन ल बतइस के ये ह दूसर आंगनबाड़ी म पढ़ाथे। सब झन उठ के जाय ले लगीन त वो ह मोला पूछथे तहूं टीचर हस का दीदी, मैं कहेंव नहीं। मैं ह समाज सेवा करथंव, रयपुर म रहिथंव। वो ह कहिस तभे तो सोचत रहेंव हमर बालोद म नवा कस लागत हावय। मैं ह पूछेंव तोर काय नाव हें। तैं कतका पढ़े हस।
मोर नांव फगनी हे। तैं ह दीदी मोर अइसना नस ल धरेस त तोला काय बतावंव। दीदी मैं तोला अपन बारे म बताहूं, कोनजनी काबर तैं ह मोर बहिनिच्च असन लगत हावस। मैं ह तो अभी पराइवेट बीए प्रिवियस म हावंव। मोला बहुत अचरज लागीस के अतेक पढ़े लड़की आंगनबाड़ी म पढ़ावत हावय। चाहतीस त शिक्षाकर्मी म भरती हो सकत रहिस हे। फेर तो मोला ओखर चेहरा म हांसी के बीच म पीरा ह दिखाई दीस अपन संगवारी मन ल जावव कहिके भेज दिस 'आ दीदी ये पेड़ के नीचे म बइठ' दूनों झन बइठ के गोठियाए ल लगगेन। फगनी थोरक सांवर दूबर-पातर रहिस हे। ओखर दांत ह थोरिक बाहिर निकले रहिस हे। फगनी ह जब तक खड़े रहिस, मुचमुचातेच्च रहिस हे।
मुस्कात फगनी ह कहिस मै ह दीदी अपन पढ़ई ल बिहाव के बाद करे हंव। मोर बिहाव होईस त चौथी पढ़त रहेंव। मोर घर वाला माखन ह बारहवीं तक पढ़े रहिस हे, वो ह अस्पताल म काम करथे। बिहाव होईस त पढ़ई छूटगे मैं ह दू साल के बाद कहेंव महूं ह पांचवी के परीक्छा देवाहूं त माखन ह कहिस हां-हां परीक्छा दे दे। फेर तैं ह पढ़बे कइसे।
महूं सोचेंव बिहनिया ले जंगल डाहर जाके लकड़ी बीन के लानथंव। घर ल लीप, बहार के आगी बारथंव। रांध के सास- ससुर दू झन देवर अउ माखन ल खाना खवा के सब के कपड़ा- लत्ता ल कुंआ म धोए बर बइठथंव। दू बज जथे। खाना खा के फेर जंगल डाहर लकड़ी छेना लाने बर चल देथंव। नई जातेंव त कोनो अऊ बीन लेतीन। पांच बजे आके आगी बारथवं। फेर रंधई- खवई दिन ह बीत जाय। माखन के पईसा ह अतेक झन ल पूरय नहीं। खेती-खार रहिस नइए। बनिहार बूता सब करत रहिन हे। सास-ससुर अथक होगे। दूनों देवर पढ़त हांवय। मैं पड़ोस ले पांचवी के पुस्तक लान के रात कन पढ़ंव। रात ले कंडिल बरत देख के माखन ह उठ के अइस देखे बर। मोर पुस्तक मन ल देख के कहिथे, अरे पगली मोला कहिते मैं लान देतेंव। चल अभी सुत कहिके मोला सुता दीस। दूसर दिन सांझकन पांचवी के किताब कापी अउ पेंसिल ले के अइस। मोला पुस्तक दीस अऊ कहिस के मैं ह इस्कूल के हेड मास्टर तीर बात कर ले हावंव। तैं ह ये साल पांचवी के परीक्छा देवाबे।
मैं ह अब्बड़ मेहनत करेंव पांचवीं के परीक्छा देवायेंव। पहला नम्बर म पास हो गेंव। अब तो माखन ह खुस होगे। अब तो कहिस के आठवीं के परीक्छा घलो दे दे। प्रौढ़ शिक्षा केंद्र चलत रहिस हे। ऊहां पता करके आइस अउ मैं ह आठवीं के तइयारी करे ले लगगेंव। उही साल मोर बड़े बेटी घलो होगे। एक साल अइसने निकलगे। फेर अपन तइयारी म लग गेंव। हेडमास्टर ह मोर घर आ जाय अउ पूछय, कइसे फगनी कुछु पढ़थस के लइकाच्च म भुलाय हस। मैं ह कहेंव लेना अब मोर लइका एक साल के होगे हावय अब आठवीं के परीक्छा देहूं। एक साल तक रात के जाग-जाग के पढेंव, परीक्षा देवायेंव अउ दूसर श्रेणी म पास हो गेंव। घर म सब बहुत खुस होईन। मोर घर के तीर तार के मनखे मन अपन-अपन बेटी मन ल पढ़ाये ले लगगे हावंय।
उही समय आंगनबाड़ी कार्यकर्ता बर फारम भर देंव। मोर घर के मन खुस होगे। फेर मोर चुनाव घलो होगे। अभी तक तो रोज बिहनियां नइते संझा लकड़ी बीन के लाना। खाना बना के सब ल खवाना, घर के सबो बुता ल करना चलतेच रहिस हे। फेर आंगनबाड़ी जाना चालू होईस त लकड़ी ल खरीदे ले लगगेन। एक साल के बाद मोर दूसर बेटी होगे। माखन कहिस, देख फगनी अब हमर परिवार पूरा होगे। लड़का-लड़की सब बरोबर होथे। अब तो तैं ह बहुत जानकार होगे हस। आंगनबाड़ी कार्यकर्ता मन तो सब ल तरह-तरह के जानकारी देथे। मैं ह हां कहिदेंव। छै महिना के बाद नसबंदी आपरेसन करवा लेंव। तीन दिन म घर के काम ल मां अऊ माखन निपटइन।
एक दिन आंगनबाड़ी जात रहेंव त हेडमास्टर ह अवाज दिस, ये फगनी सुन तो भुलागेस का। मैं ह लहुट के देखेंव मैं ह नई भुलावंव मास्टर जी, तोरे देखाय रद्दा म मैं ह इंहा तक पहुंचगेंव।
देख फगनी रद्दा के लम्बई ह अनन्त तक होथे। रद्दा कभू बंद नई होवय कोनो न कोनो मेर ले आगू बढ़तेच्च रहिथे। अभी आठवीं के बाद झन समझ के तोर पढ़ई खतम होगे। लइकासुध म घर परिवार ल सम्भालेस, पढ़ई करेस, अपन लइका ल पालेस न। अब तोर लइकामन बड़े होवत हावंय अब तैं ह दसवीं के परीक्छा देवा दे।
अतेक कठिन पढ़ई ल कर सकहूं मास्टरजी। मैं काबर हंव, तोर मदद ल करहूं बेटी। तैं ह फारम भर दे बाद म मैं ह देखहूं काहत मास्टर जी ह मोर मुड़ ऊपर हाथ रख दीस। मैं ह आंगनबाड़ी चल देंव। फेर दसवीं के बात ह गूंजत रहिस। घर आयेंव त माखन ल बतायेंव। माखन खुस होगे। दसवीं पढ़े के तइयारी चालू होगे। मोर सास-ससुर मन कुछु काहंय कोनो घर म आगी लगाय के बात करतीस त कहितीस आजकल पढ़ई के जमाना आय। बहू-बेटी मन ल पढ़ना जरूरी हे। कहिथे अब तो बेटी मन हवाई जहाज चलावत हांवय। हमर गांव के डॉक्टर घलो एक झन बेटी आय। मोर फगनी घलो डॉक्टर बनही। कहइया मन के मुंह जर जाय। अब तो मोर मदद करइया मोर बड़े-बेटी रहिस हे वहू ह आंगनबाड़ी जाय ले धर लीस।
अब दसवीं के पढ़ाई बर मास्टर जी ह पुस्तक लान दीस। रात के जाग-जाग के पढ़ेंव मोर परीक्छा समय म छोटे बेटी बीमार परगे। मोला पता घलो नई चलीस घर म सबझन ओला सम्हाल लीन। दसवीं के रिजल्ट अइस, मैं ह दूसरा दर्जा म पास होगेंव। सांझ के रिजल्छ देखिस त माखन ह मिठई धर के अइस। उही बेरा म मास्टर जी घलो आगे। घर म अउ बहुत झन आगें हमर अंगना ह भरगे। समझन मुंह मीठा करीन अउ ओतके बेर माखन ह कहिदीस अब फगनी बारहवीं करही, मास्टरजी हां कहि दीस। मोर सास ह कहिथे हहो नोनी भइगे पढ़ते जा अउ डॉक्टर बन जा। सबझन हांसत अपन-अपन घर चल दिन। अब तो बारहवीं के तइयारी करेंव अउ बारहवीं घलो पास हो गेंव। अब मोर छोटे बेटी आंगनबाड़ी जावत रहिस हे। मोर बेटी मन घलो होसियार हांवय दीदी।
मैं ह कहेंव कॉलेज के पढ़ई ल कइसे करेस। माखन ह तो बारहवीं तक पढ़े हावय, अब तैं ह तो आगू बढ़त हावस।
फगनी कहिथे हां दीदी तैं सही कहेस। माखन ल तो नसा होगे हावय मोला पढ़ाय के। जइसने एक परीक्छा पास करथंव वइसने दूसरा के तइयारी करे बर कहिथे। दुरुग के कॉलेज ले मैं ह पहिला साल पास करेंव अभी दूसर साल के परीक्छा देय हावंव।
अब तैं बीए करके काय करबे। मैं ह सिक्छाकर्मी बन जाहंव। फेर माखन असन मनखे नई देखेंव हमेसा मोला आगूच्च बढ़ाए के सोचथे। जेन भी आथे तेन ल बताथे मोर फगनी ह कॉलेज पढ़त हे। मोर सास कहिथे मोर बहू डॉक्टर बनही। इंखर सबके मया आय जेन मैं ह इंहा तक पहुंचगेंव। मैं ह कहेंव हां फगनी ये तो सही आय फेर तोर मेहनत अउ लगन घलो आय, जेखर ले तैं ह इहां तक पहुंचे हस। अउ एक बात बतावंव दीदी मोला बने कार्यकर्ता के पुरस्कार घलो मिले रहिस हे। रयपुर के पुलिस ग्राउंड म मुख्यमंत्री ह मोर सम्मान करे रहिस हे। मैं कहेंव अच्छा ये तो बहुत अच्छा बात हे। अच्छा फगनी तोर से मिलके मोला बहुत अच्छा लगीस अतेक कठिनाई म तोर लगन अउ माखन के विस्वास ले तैं ह अतेक ऊंचाई तक चढ़गे हस। माखन के साथ तो हावय। जीवन साथी जब बने होथे तब ऊंचाई के पता नई चलय, मनखे अपन मंजिल तक पहुंच जथे पता घलो नई चलय। कभू-कभू सोच ले जादा ऊपर पहुंच जथे। अच्छा फगनी मोला रयपुर जाना हे मैं चलत हावंव। फगनी के आंखी ले आंसू निकलगे हां दीदी, तोर संग बइठ के अइसे लगीस जइसे कोनो मोला आगू के रद्दा देखा दीस। फगनी के संग बइठे-बइठे एक रिस्ता बनगे फगनी मोर पांव परिस अऊ चल दीस। मैं ओला जावत देखत रहेंव अउ विचार अइस फगनी ह अइसना जोत गियान के जलाय हावय जेखर अंजोर म अनगिनत मनखे ओखर पाछू जात हावंय।
-अपूर्व वर्मा


text:
लोक कथा : कोपरी के महल
एक राज में एक राजा राज करय। राजा के छै झन रानी रहय फेर एको झन के लइका नइ रहय। एक झन संतान के बिना राजा ला राजपाट, धन-दोगानी, महल-अटारी सब बिरथा लागे। रातदिन राजा ह संसो में पडे रहय कि मोर बाद ये राजपाट के काय होही। संसो के सेती राजा के मुँहु करियावत रहय अउ काया ह लकड़ी कस सुखावत रहय। राजा के अइसन दसा ला देख के एक दिन मरदनिया ह किहिस-‘‘राजा साहेब! जादा संसो झन करव। एक बिहाव अउ कर लेव, हो सकथे करम में कहूँ लिखाय होही ते नवा रानी डहर ले संतान सुख मिल जाय। आप मन कहितेव तै लड़की खोजे के जिम्मेदारी मैहा लेवत हवं।‘‘ राजा ह हव कहि दिस।
मरदनिया ह उही राज के एक झन मांझी के बेटी ला रानी बने के योग्य समझिस अउ मांझी संग गोठ-बात करिस। मांझी घला तियार होगे। कुछ दिन बीते के बाद राजा अउ मांझी के बेटी के बिहाव होगे। धीरे-धीरे समें बीते लगिस। मांझी के बेटी अम्मल(गर्भवती) में रहिगे। ये बात ला जान के राजा के खुसी के ठिकाना नइ रिहिस अब ओखर जादा समें नवा रानी के महल में बीते। सातवां रानी बर राजा के गजब मया ला देख के पहिली वाली सबो रानी मन मांझी के बेटी बर घात ईर्श्या करे। माँझी के बेटी रानी बनगे गजब खुस रहय।
फेर करम के फेर देखव धीरे-धीरे पहिली वाली सबो रानी मन घला गर्भवती होगे। अब राजा के मया नवा रानी बर कम होगे। पहिली वाली रानी मन के भड़कौनी में आके राजा ह नवा रानी ला बारा हाथ के लुगरा भर देके अपन राजफुलवारी के कौउआं हाँकनिन बना दिस।
अब नवा रानी काय करय बपरी ह दिनभर फुलवारी में कौआँ हाँके अउ रतिहा अपन झोपड़ी में चुनी-भंूसी के रोटी रांध के खाय पिये अउ पड़े रहय। अइसने-अइसने समय बीतत रहय। नव ले दस पूरिस तहन सबो रानी मन बने सुंदर-सुंदर राजकुमार मन ला जनम दिन। कौआं हाँकनीन घला अपन झोपड़ी में एक सुंदर राजकुमार ला जनम दिस अउ अपन बेटा के नाव सोनश्री राखिस।
अपन अँगना में नान्हें-नान राजकुमार मन ला खेलत देख के राजा के हिरदे खुसी में गदगद हो जाय। राजा जब कहय-‘‘मोर अँगना तो सरग के अँगना ले घला जादा सुंदर हे। तब उही बेरा में महल के मुंढेर में बइठे कौआं कहय तोर महल कतको सुंदर रहय राजा साहेब फेर कोपरी के महल ले जादा सुंदर नइ हो सके। कौआ के रोज-रोज अइसने गोठ ला सुनके राजा के जीव बिट्टागे। ओखर मन में कोपरी के महल ला देखे के इच्छा होवय फेर ये संसार में कोपरी के महल के नाव कहूं तीर सुनइ नइ देवय। राजा बड़े-बड़े गुनवान मनखे मन ला पूछे फेर कोन्हों कोपरी के महल के पता नइ बता सके। अइसने-अइसने गजब दिन बीतगे, राजकुमार मन जवान होगे। फेर राजा के मन में कोपरी के महल देखे के साध अभी तक पूरा नइ होय रिहिस।
एक दिन राजा ह अपन सबो राजकुमार मन ला बला के किहिस-‘‘जउन राज कुमार मोला कोपरी के महल ला देखाही उही ला अपन राजपाट ला देहूंँ। तुमन सब झन जावव अउ ये कोपरी के महल कहांँ हे तेखर पता लगावव। राजा के बात सुनके राजकुमार मन हड़बड़ागे काबर कि कोन्हों आज तक कोपरी के महल के नाव तक नइ सुने रिहिन। दरबार के नेगी, जोगी, पाड़े-परधान अउ सबो राजकुमार मन राजा ला समझइन, जउन ठउर ये दुनिया में है ही नहीं ओला कोन्हों कहाँ ले खोज सकही? फेर राजा अपन जिद में अड़गे अउ किहिस-‘‘जब तक मैं कोपरी के महल ला नइ देख लेहूँ तब तक भोजन नइ करव भले मोर जीव छुट जाय।‘‘
अब तो राजकुमार मन कोपरी के महल ला खोजे ला जाय बर मजबूर होगे। सब अपन अपन मनपंसद के घोड़ा ला तैयार कराइस। खाय पिये के समान रखिस अउ कोपरी के महल खोजे बर निकलगे।
सोनश्री अपन राजा ददा के प्रण अउ भाई मन के कोपरी के महल खोजे के बात ला सुनिस। तब अपनो ह कोपरी के महल खोजे बर जाय के इच्छा करिस। ओखर दाई ओला समझा के किहिस-‘‘बेटा! ओमन राजकुमार आय अउ तैहा एक कौउआं हाँकनिन के बेटा अस। भले राजा ह तोर बाप आय फेर वोहा आज तक तोला बेटा मानबे नइ करे हे। राजकुमार मन बने-बने घोड़ा अउ खाय-पिये के समान धरके निकले हावे। तोर बर ये सब बेवस्था ला कोन करही? सोनश्री किहिस-‘‘दाई! महूँ ह राजा के दरबार में ये सब जिनिस के माँग करहूँ।‘‘ कौउआं हाँकनिन बहुत समझइस फेर सोनश्री ओखर बात ला नइ मानिस।
बिहान दिन सोनश्री राजदरबार में पहुँच के राजा के आघू में अपन मन के बात ला बता दिस। पहिली तो सबे झन सोनश्री के गजब खिल्ली उड़ा के हाँसिन। फेर एक झन सियनहा मंत्री ला सोनश्री ऊपर दया आगे ओहा राजा ला किहिस-‘‘राजा साहेब! यहू आप मन के बेटा आय। ओ राजकुमार मन ला बने-बने घोड़ा ला दे हव तब यहू ला कोन्हो मरहा-खुरहा घोड़ा ला दे देव। हो सकथे आपके कोपरी के महल ला खोजे के जस एखरे हाथ में लिखाय होही?‘‘ राजा ला बात समझ में आगे वोहा सारथी ला आदेस दे दिस कि सोनश्री ला घला एक ठन घोड़ा दे जाय।
सोनश्री ला घला घोड़ा मिलगे। कौउआ हाँकनिन ह सोनश्री बर चुनी-भूंसी के रोटी रांध के जोर दिस। अब सोनश्री ह कोपरी के महल खोजे बर निकलगे।
सोनश्री ह राजकुमार मन के पाछू-पाछू चले के सुरू करिस। राजकुमार मन के घोड़ा मन तगड़ा अउ जवान रहय ओमन सरपट भागिन फेर सोनश्री के घोड़ा तो सियान अउ कमजोर रहय ओहा कहाँ ले सरपट भागतिस। सोनश्री निचट पछुवागे। ओहा धीरे-धीरे चलत एक ठन नवा राज में पहुँचगे।
ओ राज में एक राजकुमारी रहय जेखर प्रण रहय जउन मोर पाँच प्रस्न के जवाब दिही तेखर संग बिहाव करहूँ अउ जउन जवाब नइ दिही तउन ला जेल खाना में बंद करवा देहूँ। ओ राज के सिपाही मन जउन भी नवा मनखे ला उहाँ देखे तउन ला पकड़ के राजकुमारी के दरबार में लेगय। राजकुमारी ह प्रस्न पूछय जवाब नइ मिले तब अनगइहा मनखे मन ला अपन जेलखाना में बंद करवा देवय। सोनश्री ला घला सिपाही मन राजकुमारी के दरबार में लेगगे। सोनश्री राजकुमारी के पाँचों प्रस्न के सही-सही जवाब दे दिस। अब राजकुमारी ला अपन प्रण के मुताबिक सोनश्री संग बिहाव करना पड़िस। सोनश्री बहुत दिन ले उही राज में राजकुमारी संग रहिगे। एक दिन सोनश्री ह मउका देखके अपन ददा के प्रण अउ कोपरी के महल खोजे के बात ला राजकुमारी ला बताइस। राजकुमारी ओला अनुमति दे दिस तब ओहा उहाँ ले निकलगे।
कोपरी के महल ला खोजत-खोजत सोनश्री ह बहुत दूरिहा एक समुंदर के तीर में पहुँचगे। उहाँ एक झन साधु ह तपस्या करत रहय। सोनश्री तन मन ले ओखरे सेवा जतन करे लगिस। साधु के तपस्या पूरा होईस तब ओहा सोनश्री ला बरदान माँगे बर किहिस। सोनश्री बरदान में कोपरी के महल के पता माँंिगस। साधु किहिस-‘‘बेटा! एखर पता ठिकाना ला तो मैंहा नइ जानव फेर हाँ ये समुंदर में रोज बिहिनया ले इन्द्र लोक के सात झन नर्तकी मन नहाय बर आथे। जब ओमन जलक्रीड़ा करत रही तब तैहा उखर कपड़ा-लत्ता ला लुका देबे। तहन तोर काम बन जाही। साधु के बात सुनके सोनश्री ह बिहिनया के अगोरा करे लगिस।
रतिहा पोहाइस तहन सिरतोन में नर्तकी मन आके समुंदर में जलक्रीड़ा करे लगिन। मउका देख के सोनश्री उखर कपड़ा ला लुका दिस। नर्तकी मन नहाय के बाद अपन कपड़ा ला खोजिन फेर कपड़ा नई मिलिस। ओमन साधु बबा ला पूछिन साधु ह सोनश्री डहर इसारा कर दिस। अब नर्तकी मन सोनश्री ला किहिन-‘‘अरे परदेसिया! तैहा हमर ओन्हा-कपड़ा ला जल्दी दे दे बदला में जउन माँगबे तउन हमन देबो।‘‘ सोनश्री फेर उही कोपरी के महल के पता ओमन ला मांँगिस अउ कपड़ा ला दे दिस। सातो झन नर्तकी मन एक-दूसर ला देख के सुन्ता होईन। अब बड़े नर्तकी कहिस-‘‘कोपरी के महल देखना हे तब तो तोला हमर मन संग सरग जाय बर पड़ही।‘‘ सोनश्री तियार होगे। नर्तकी मन ओला अपन संग सरग ले आनिन।
नर्तकी मन रोज संझाती बने सज-धज के तैयार होके इन्द्र के दरबार में नाचे बर जाय। सोनश्री उंखर संग जाय के साध करे तब किसम-किसम के बहाना करके ओला भुलियार देवय।
एक दिन के बात आय। सब नर्तकी मन नाचे बर गे रिहिन। सोनश्री घर में अकेल्ला रिहिस। तभे काखरो रोय के अवाज सुनाइस। सोनश्री येती-ओती देखिस। कोन्टा में एक ठन लकड़ी के घोड़ा ह रोवत रहय। घोड़ा के ऊप्पर दियांर चढ़े रहय अउ ओहा निचट मइलागे रहय। ओहा रो-रो कहत रहय कि कोन्हों मोर सेवा-जतन करही। मोला धोही-मांजही तउन ला मैहा इन्द्र के दरबार में लेगके नर्तकी मन के नाच देखाहूँ। सेानश्री ओ घोड़ा ला बने धो-मांज के ओखर ठउर में रख दिस। थोड़ेच किन बाद में घोड़ा ह सिरतोन के सादा घोड़ा बनगे। ओखर पंख निकलगे। अब ओहा सोनश्री ला किहिस-‘‘परदेसी भाई! तैहा मोर सेवा-जतन करे हस। चल आज मैंहा तोला इन्द्र के दरबार में घुमाहूँ।
सोनश्री घोड़ा के पीठ में सवार होगे। घोड़ा ह पवनवेग में हवा में उड़िस अउ एकेच कन में सोनश्री ला इन्द्र के दरबार में पहुँचा दिस। इन्द्र के सोना के सतखंडा महल में दरबार लगे रहय। इन्द्र ह डफली वाला ला ईसारा करिस। डफली बाजिस तहन हीरा, मोती, पन्ना-पुखराज जड़े लकलक-लकलक करत कोपरी के महल बनगे। नर्तकी मन सोला सिंगार करके नाचे बर तैयार रहय। राजा इन्द्र ह इसारा करिस तहन बाजा बाजिस नर्तकी मन के नाच सुरू होगे। सोनश्री चुपचाप एक कोन्टा में बइठ के ये सब ला देखे लगिस। नाच गाना बंद होय के पहिली घोड़ा ह सोनश्री ला इसारा करिस तहन दुनो झन उहाँ ले नर्तकी मन के घर आय के पहिली घर आगे। घोडा़ ह फेर अपन ठउर में जाके लकड़ी के बनगे। अब तो येहा घोड़ा अउ सोनश्री के रोज के बुता रहय नर्तकी मन के जाय के बाद दुनो झन इन्द्र के दरबार में जाय अउ चुपचाप कोन्टा में सपट के उंखर नाच गाना ला देखे अउ उखर आय के पहिली घर आ जावय। नर्तकी मन ला ये बात के पता नइ चलय। अइसने-अइसने बहुत दिन बीतगे।
समे बीतत रहय छोटे नर्तकी ला सोनश्री संग प्रेम होगे। ओहा प्रेम के मारे सोनश्री ला संगीत सिखोयवय। संगीत के सिक्क्षा पाके सोनश्री पक्का तबलची बनगे। एक दिन छोटे नर्तकी कहिस-‘‘तोला हमन कोपरी के महल देखाबो कहिके इहाँ लाय रहेन फेर आज ले तैहा कोपरी के महल ला नइ देखे हस। आज तैहा हमन जाबो तेखर बाद ओ कोन्टा में लकड़ी के घोड़ा में सवार होके आ जबे तहन कोपरी के महल ला देख डारबे। सोनश्री हव कहिके मने मन हाँसिस काबर कि ओहा तो इन्द्र के दरबार में रोजेच जावत रिहिस।
नर्तकी मन के जाय के बाद सोनश्री ह लकड़ी के घोड़ा में सवार होके इन्द्र के दरबार में पहुँचिस। दरबार लगे रहय, सब देवता मन सकलाय रहय। नाच गाना सुरू होवत रहय फेर आज तबलची के हाथ तबला में जमबे नइ करत रहय। नाच गाना घेरी-बेरी बिगड़ जाय। देवता मन इन्द्र के अपमान करे लगिन। इन्द्र के जीव खिसियागे। ओहा दरबार में घोशणा कर दिस आज तबला बजा के जउन ह ये नाच गाना ला जमा दिही तउन ला मुँहमंगा इनाम दे जही। छोटे नर्तकी ह सोनश्री ला इसारा करिस। सोनश्री इन्द्र ले अनुमति माँग के तबलची के ठउर में आके बइठगे अउ वहा जोरदार तबला बजाइस के देवता मन विधुन होके नाचे लगिन। राजा इन्द्र घलो खुसी के मारे मार झुमरगे। रतिहा बीतगे जब नाच गाना बंद होइस तब इन्द्र ह सोनश्री ला इनाम माँगे बर किहिस। सोनश्री इनाम में कोपरी के महल माँगिस। इन्द्र देवता वचन में तो बंधागे रहय। ओहा सोनश्री ला ओ डफली ला देे दिस जेखर माया ले कोपरी के महल बनय। महल बनाय के माया मंतर अउ विधि-विधान ला घला बता दिस। सोनश्री ह डफली ला धरके नर्तकी मन संग उहांँ ले निकलगे।
अब सोनश्री नर्तकी मन ला किहिस-‘‘देखव भई! मय जउन जिनिस बर इहाँ आय रहेवं तउन मोला मिलगे हावे। अब तुमन मोला उही समुंदर के तीर में ले जा के छोड़ देव जिहाँ ले मोला लाने रहेव।‘‘
बिहान दिन नर्तकी मन ओला समुंदर तीर के साधु के कुटिया मेरन लाके छोड़ दिन। सोनश्री साधु बबा के आसिरवाद लेके अपन राज आय बर निकलगे।
पहिली ओहा अपन रानी वाले राज में पहुँचिस। अपन रानी ला सब बात ला बताइस अउ ओला कोपरी के महल तैयार करके देखाइस। रानी घला खुस होगे। रानी ह ओला अपन कैदखाना ला देखाय बर लेगिस। कैद खाना में सोनश्री के भाई मन के संगे संग अउ कतको राज के राजकुमार मन धंधाय रहय। सोनश्री ह रानी ला सब कैदी मन ला छोड़े बर किहिस। रानी सबला छोड़वा दिस। राजकुमार मन अपन-अपन घोड़ा में सवार होके चल दिन। सोनश्री ह अपन भाई राजकुमार मन संग चलिस संग में ओखर रानी घला रहय।
सोनश्री के भाई मन ओखर बर देखमरी मरत रहय अउ मउका देख के ओला मारे के उदिम सोचत रहय। संझा के बेरा ओमन एक ठन गाँव तीर में पहुँचिन। आघू में एक ठन बड़ेजान कुआँ रहय। बड़का राजकुमार ह सोनश्री ला किहिस-‘‘भाई पियास के मारे टोटा सुखावत हे। कुआँ ले पानी निकाल के हमन ला पिया देते ते प्राण बाँच जतिस।‘‘ सोनश्री भल ला भल जानिस। ओहा कुआँ के तीर में पहुँच के पानी निकाले लगिस। मउका देख के छयो झन राजकुमार मन ओला कुआँ में धकेल दिन अउ कोपरी के महल बनाय के जादू वाला डफली ला धरलिन। सोनश्री के रानी ला जबरन अपन घोड़ा में बइठार के आधू बढगे।
सोनश्री रातभर उही कुआँ में पड़े रिहिस। बिहान दिन बड़े फजर पनिहारिन मन पानी भरे बर कुआँ में आइन। कुआँ पार में घोड़ा ला खड़े देख के उखर मन में घुरघुस होइस। ओमन कुआँ ला झाँक के देखिन तब उहाँ सोनश्री ह हाय दाई हाय ददा करत पड़े रहय। ओमन तुरते गाँव वाले सियान मन ला बला के लानिन। सब झन मिलजुल के सोनश्री ला कुआँ ले बाहिर निकालिन। गाँव वाले मन पूछिन तब सोनश्री सब ला अपन राम कहानी सुना दिस। गाँव वाले मन किहिन, इही ला कहिथे भाई बरोबर हितवा नही अउ भाई बरोबर बैरी। राजपाट के लालच में भाई मन भाईच ला मारे के उदिम करे हे। गाँव वाले मन सोनश्री ला कुआँ ले बाहिर निकालिन अउ ओखर जतनभाव करिन। कुछ दिन बीते के बाद सोनश्री बने होगे अउ अपन राज जाय बर गाँव वाले मन ला बिदा माँगिस।
जब ओहा अपन राज में पहुँचिस तब काय देख थे कि ओखर भाई मन अपन राजा ददा ला कोपरी के महल ला हमन खोजे हन कहिके डफली ले महल बना के देखावत रहय। ओमन सोनश्री ला देख के अकबकागे काबर कि ओमन सोनश्री ला मरगे कहिके समझे रहिन। सोनश्री राजदरबार में जाके सब बात ला राजा अउ मंत्री मन ला बता दिस। फेर कोन्हों ओखर बात ला पतियावय नहीं। राजकुमारी ह बात ला बताइस तब मंत्री मन सच्चाई के पता लगाय बर निकलगे। मंत्री मन गाँव वाले मन ला पुछिन। समुंदर तीर के साधु बबा ला पुछिन अउ लहुट के सब बात ला राजा ला बताइन।
अब राजा के एड़ी के रिस तरवा में चढ़गे। ओहा अपन छैयो झन मूरख, दोगला, बेईमान अउ हत्यारा राजकुमार मन ला राज ले बाहिर निकाल दिस। सोनश्री ला अपन युवराज बनादिस अउ कौउआं हाँकनिन अपन रानी ला बाजा-गाजा में परघा के फुलवारी ले राजमहल में लान के अपन रानी बना दिस। तभे तो कहे जाथे घुरवा के दिन घला बहुरथे। सोनश्री के दिन घला बहुरगे ओहा कौआं हाँकनिन के बेटा ले आज अपन मेहनत के बल में युवराज सोनश्री बनगे। अब सब झन बने खइन कमाइन राज करिन मोर कहिनी पुरगे दार भात चुरगे।
–वीरेन्द्र ‘सरल‘


text:
सन 1977 म मनतरी धरमपाल गुप्ता के झोला मोटरा ल धरईया बुचुआ ह शहर अउ गांव म मेहनत करत करत 30 साल म छत्तीसगढ के बारे म जम्मो जानकारी ल अपन पागा म बंधाए मुडी म सकेल के धरे हे, नेता अउ कथा कहिनी लिखईया घर कमइया लग लग के ।
छत्तीसगढ के जम्मो परब तिहार, इतिहास अउ भूगोल ला रट डारे हे । कहां नंद, मौर्य, शंगु, वाकाटक, नल, पांडु, शरभपुरीय, सोम, कलचुरी, नाग, गोड अउ मराठा राजा मन के अटपट नाव ला झटपट याद करे रहय । रतनपुर अउ आरंग के नाम आत्ते राजा मोरध्वज के कहनी ला मेछा म ताव देवत बतावै । गांव म नवधा रमायन होवय त बुचुआ के शबरीनरायन महात्तम तहां लव कुश के कथा कहिनी ला अईसे बतावै जईसे एदे काली के बात ये जब छत्तीसगढ म लव कुश जनमे होये ।
भागवत कथा सुने ल जाय के पहिली बीर बब्रूवाहन के चेदिदेश के कथा सुनावै अउ मगन होवय कि वोखर छत्तीसगढ हर कतका जुन्ना ये । लीला, नाचा, गम्मत होतिस त बुचुआ ह कवि कालीदास के मेघदूत के संसकिरित मंतर के टूटे फूटे गा के बतावै कि सरगुजा म संसार के सबले पुराना नाटक मंच हे जिहां भरत मुनि ह सबले पहिली राम लीला खेलवाए रहिसे । वोखर रामगिरी के किस्सा ल सुन के नवां पढईया टूरा मन बेलबेलातिन अउ बुचुआ संग टूरा मन पथरा म लिखाए देवदासी अउ रूपदक्ष के परेम कहानी ला सुनत सुनावत ददरिया के तान म मगन हो जातिस ।
कोनो ल पुस्तक देखतिस तभो शुरू हो जतिस भाई रे हमर छत्तीसगढ म छायावाद के पहिली कविता कुकरी कथा लिखे गे रहिसे, इन्हें ले पहिली हिन्दी किस्सा हा जागे रहिसे । तहां ले कालिदास के संसकिरित चालू हो जातिस । पुस्तक धरईया कुलेचाप हूं, हां कहत टसक मारतिस ।
अडबड किस्सा हे गांव म बुचुआ के पूरा पुरान ये छत्तीसगढ के । सन अउ तारीख संग छत्तीसगढ अंदोलन के दिन बादर के उतार चढाव ला मुअखरा बुचुआ मेर पूछ लेवव । थोरकन बात ला खोल भर तो देव, तहां बुचुआ के पोगा चालू, बीच बीच म बेटरी चारजिंग बर चोगीं माखुर भर देत रहव । हार थक के सुनईया मन ला जुर मिल के कहे ल लागय ‘जय छत्तीसगढ’ ‘जय छत्तीसगढ’ । तहां ले जय कहे के भोरहा म बुचुआ के धियान हा भरमावै तहां ले बात ल सम्हारे बर तीर बईठे कोनो सियान हा बुचुआ ल टप ले पूछै ‘चमरासहिन डोली के धान कईसे हे बाबू ‘ तब जाके बुचुआ के महात्तम सिरावै ।
बुचुआ के बिहई बुधियारिन ला बुचुआ के बात ल हंसी ठ्ठा म उडावत देख के, अडबड दुख होवै, फेर बुचुआ ये, कि वोला कुछु फरके नई परय । वो तो अपन छत्तीसगढ महतारी के सिरतोन बेटा, महिमा गाये ल छोडबेच नई करय, कोनो हांसै कि थूंकै ।
आज बुचुआ ला बिहिनिया बिहिनिया नहा धो के मार चिकचिक ले तेल चुपरे, नवां बंगाली तेखर उपर मा जाकिट मारे, नवां पचहथ्थी धोती संग बजनी पनही पहिरे । चरर चरर खोर म किंजरत देख के बुधियारिन कहिथे ‘का हो आज सुरूज बुडती डहर ले उही का, बिहिहनया ले मटमट ले सम्हर पखर के कहां जाए बर सोंचत हौ, ओलहा जोंते बर नई जाना हे का, जम्मा ओल सिरा जही त सुरता करहू ।‘
बुचुआ के बजनी पनही के चुरूर चुरूर थम गे, करिया तश्मा ला माई अंगरी मा नाक कोती खरकावत बुचुआ कथे ‘अरे छोटकी के दाई नई जानस का ओ आज हमर छत्तीसगढ राज के जनम दिन ये, तेखर सेती रईपुर जए बर तियार हौं बीस ठन रूपिया दे देतेस।‘
बुधियारिन अपन काम बुता गोबर कचरा में बिपतियाये रहय बुचुआ के गोठ ला सुनिस तहां ले बगिया गे, बंगडी पढे लगिस ‘ का हो हम न तो छठी छेवारी उठायेन न तो कांके पानी पीयेन अउ तूहू मन चह नई पीये अव, फेर काबर मटमटाथौ । का मिल गे राजे बन गे हे त, कोन मार हमर दुख हा कम होगे । उही कमई दू पईली अउ खवई दू पईली ।‘
‘नवां राज म राशन सोसईटी खुले के झन खुले गांव गांव म दारू भट्ठी जरूर खुल गे, जिंहा गांव के जम्मो पईसा सकलाए लागिस, घरो घर म दुख ह अमाय लागिस ।‘
‘रूखमिन के बेटी ला गांव म खुले दारू भट्ठी के संडा मन जनाकारी कर दिस पेट भरा गे अउ संडा मन भगा गे । पुलिस उल्टा रूखमिन के डउका ला ओलिहा दीस ।‘
‘कहां सटक गे रहिस तोर महिमा हा जहां तोर माता के सिरतोन बेटी ला तोर मोसी बडी के बेटा मन थिथोलत रहिन अउ तोरे भाई पुलिस मन रूखमिन ला बीच गांव के गुडी म चकला चलाथर रे छिनार कहिके डंडा म ठठात रहिन ।‘
‘का महिमा गाये, दिया जराये, नवां कुरथा पहिरे ले रूखमिन के दुख हेराही ।‘
‘छोटकी के बाबू नेता मन बर राज बने हे हमर मन बर तो उही काल उही आज । ‘
दुरिहा भांठा म नवां खुले स्कूल ले लईका मन के ‘जय छत्तीसगढ’ ‘जय छत्तीसगढ’ के नारा के आवाज हा बुधियारिन के करलई म तोपा गे ।
बुचुआ के सुरता (छत्तीसगढी कहानी) संजीव तिवारी


text:
ओ दिन एक घर सास बहू के झगरा होइस परोसी ल आरो नइ लगिस। फेर चुगलाहा कोतवाल के कान म खजरी उमडि़स ते पाय के गांव भर के मन गम पागे। कोतवाल के करनी अतकेच भर नोहे। बाप बेटा के झगरा, कोनो के भइसी गवागे, कुकरी चोरी होगे, कोनो ल कुकुर चाब दिस अइसन-अइसन नान-नान बात म कोतवाल ह थाना वाला ल बलाके गांव के लोगन मन ल परसान करय। इही थाना कछेरी के सेती गांव के पंचइत अउ नित नियाव छिदीर-बिदीर होगे। हरेक बात म थाना आगे।
थानादार ह गांव अइस अउ खुन के मामला ये किके दूनो ल अंदर कर दिस। सिपाही संग भला कोन लड़तिस दाउ घलो चुप रइगे। मदन अउ दया के थाना म जाय के पाछु दोनो के घर वाला मन मिंझर के दाउ करा अपन-अपन घर वाला ल छोड़ाय के बिनती करिस। दाउ ह थाना म पइसा कउड़ी भर के दोनो झन ल छोड़ा के लानिस। एक घाव जिहां खुसखोरी के आदत परगे ते कहां छुटना हे। कोतवाल ह तो गांव म सिपाही मन के चुगलही करे बर बइठे रिहीस। उही ह खभर करे अउ दोनो कोत के पइसा झोरे।
एक दिन बिहनिया के बेरा रिहीस गांव भर के मन अपन-अपन काम म जाय के तियारी करत रिहीस। कोनो ल कोनो से गोठियाए के फुरसद नइ रिहीस। सबो झन बुता म मगन रिहीस ओतकेच बेर कोतवाल ह रेरी पारत घर ले निकलीस। चोर... चोर... चोर...। मोर घर म चोर खुसरे हे बचावा दाई ददा हो। मोला बचावा चोर... चोर...। चोरहा मन मुह म साफी बांधे कोतवाल ल मारत पिटत ओकर घर के संदूक पेटी ल खोले लगिस। कोतवाल ह अपन घर के रूपिया पइसा ल चोरी होत देख चोर चोर किके चिल्लावे। गांव वाला मन कोनो ओकर मदद बर आगु नइ अइस। चोरहा मन कोतवाल के घर म दंगा दासी करिस अउ चोरी करके चल दिस। कोतवाल रो-रो के करलई ले बताय लगिस।
कोतवाल ह सबो किस्सा ल बतावथे अउ गांव वाला मन किस्सा सुने बरोबर हुकारू देवत हव हव किके सुनथे। कोतवाल घर ओतेक अकन के चोरी होय हे तभो ले कोनो ह मया के दू भाखा नइ बोलत हे। बने बेवहार के रितिस त तिर तखार के मन ओधतिस नियतखोर कोतवाल के चरितर के सेती दुख म घलो अपने अकेल्ला हे। उहू ह तो काकरो सुख दुख म साथ नइ दिस त ओकरे दुख म कोन साथ दिही। कोतवाल ह पर के झमेला म जोझा परके धन कमाय रिहीस। उपराहा म चोरी लुका ले अपन कोतवाली जमीन ल घलो बेचे रिहीस। घर म बने रूपिया के सकलाती होइस अउ बिलई कस झपटती होगे। पर के ल झपटे परे तेकर सेती ओकरो झटइस।
रोवत गावत कोतवाल थाना पहुचिस अउ चोरी के बात ल थानादार ल बतइस। थानादार तमतमावत गांव अइस। गांव म एको मनखे नही। सबो अपन-अपन काम बुता म चल दे रिहीन। गांव म जइसे कुछू होयच नइये तइसे बरोबर रिहीस। देख के थानादार ल अचंभा लागिस। कोतवाल ल किथे- कइसे कोतवाल तोर घर सिरतो म चोरी होय हे। कोतवाल किथे हहो मालिक गांव भर के आगु म चोरी होय हे। गांव भर के आगु म चोरी होय हे फेर गांव म तो एको मनखे नइ दिखे। थानादार गांव के एक झन सियान ल पुछिस कइसे गा कोतवाल घर चोरी होवत रिहीस त रेहेस का। सियान किथे- कतका बेर चोरी हो गे साहेब हम तो जानबे नइ करन, येदे तुहरे मुह अभी सुने हन। लइका मन खेलत रिहीस तेमन ल पुछिस- तुमन देखे हव का। लइका मन किथे- चोरह घर का चोरी होही गा, लबारी मारथे। थानादार गांव वाला मन ल पुछ-पुछ के हलाकन होगे कोतवाल घर के चोरी ल कहू जानबे नइ करे। कोतवाल के समान चोरी होगे उपर ले कोना ह बताय बर तियार नइये।
थानादार बिगर सबुत के पतियाबे नइ करिस कि ओकर घर चोरी हो हे। थानादार कोतवाल ल किहीस दु चार सौ देबे त तोर केस बनाहू। चोरहा मोर हांथ आ जही त तोर रूपिया मिल जही नही ते उहू ल गवांए जान। आखिर म थानादार ह कोतवाले ल समय खराब करथस किके खिसयइस अउ उही पावं लहुटगे।
अतका बिते के बाद कोतवाल ल समझ आगे रिहीस की गांव म रइ के गांव वाला संग दोगलई करेवं तेकर फल आय किके। अपन करनी म छिमा मागे बर पंचइत सकेलिस। मानपुर म एक बेर फेर नियाव के आसन म दाउ बइठिस। सरी गांव वाला के आगु कोतवाल किहिस कि मै लालच म पर के नान नान बात के लिगरी लगा के सबला थाना कछेरी म रगेढ़त रेहेव। अब मोला क्षमा करदव। अइसन गलती दुबारा नइ करवं। मोर करनी के सजा तो मोला मिलगे मै कंगाल होगेव। दाउ ह कोतवाल ल अपन करनी म पछतावत देखके किहीस हमर पंचइत म काकरो संग अनियाय नइ होय। दाउ ह मदन ल आरो करिस। मदन अउ दया ह एक ठन मोटरी लान के मढ़इस। दाउ किथे कोतवाल ले धर तोर रूपिया पइसा ल, तै सरी गांव ले बैर करेस अपन लालच बर फेर गांव के मन तोर ले नही तोर लालच ले बैर राखे रिहीस। गांव के सुनता टोरे बर तै का-का नइ करे होबे। अब देखे डरेस न गांव के नियाव अउ गांव के सुनता।


text:
दू आखर…. : (सम्पादकीय) बुधराम यादव जी
साहित्य कउनो भाखा , कउनो बोली अउ कउनो आखर मा लिखे जाये . जब ओला समाज के “दरपन” कहे जाथे तब सिरिफ ओकर चेहरा देखाए भर बर नोहय , समाज के रंग रूप ल सँवारे के, कुछ सुधारें के, सोर अउ संदेस घलव साहित्य ले मिले चाही .
साहित्य ला अबड़ जतन ले सकेले अउ सहेजे गियान के खजाना घलव कथें . समे के पारखी छलनी मा एकर छनावब हा तभो जरुरी च हो जाथे . छनाये के बाद बांचे-खोंचे सार जिनिस हा देस अउ दुनिया के आगू मा समे के अजर अमर सच ला जस के तस परोसथे .
साहित्य के एक ठन अउ जबर गुन होए चाही के ओहा मनखे ला मनखे के अंतस ले पहिचान करावय, दुख पीरा ला जानय अउ जनावय , सबद के बल मे , भाव के भरोस मा , इसारा से गहिरा घाव तक मा मलहम चुपरे अउ मउका मा तलवार घलव ले जबर हिरदे मा घाव करय.
साहित्य भाखा, बोली – बतरस के सीमा के डोरी मा भले बंधाय-छन्दाय रहय, सोच अउ बिचार के संग भाव के सुछंद रहे चाही . धरती अउ सरग के बीच के जमो चर -अचर के गोठ ला गोठियावय , अपन में सबला समावय अउ जमो के अंतस में पोहावय . असल में साहित्य के महातम एही मा हवय.
देस परदेस अउ राज जमो के चिनहारी के परमान उनकर महतारी भाखा ले होथे . जईसे के गुजराती ले गुजरात , बंगाली ले बंगाल , पंजाबी ले पंजाब , उड़िया ले उड़ीसा , कन्नड़ ले कर्नाटक अउ मराठी ले महाराष्ट्र…बिलकुल अइसनाहे हमर महतारी भाखा छत्तीसगढी ले छत्तीसगढ़ के पहिचान बने हावय. कउन नई चाहय के साहित्य के भाखा, मीठ गुरतुर अउ सुनब मा नीक लागय ऐसनहा होवय. साहित्य संजीवनी के बूता घलव करथे , सिरिफ मन फरियाये अउ हरियाये भर के नहीं .
सिरिफ साढ़े सात बरिख के छत्तीसगढ़ राज के दुधरु दांत टूटे बर सुरु होये हवय के संजोग कहे जाय के येला अभी च अभी छत्तीतसगढी राजभाषा के रूप मा जुबान मिल गय .
ऊपर कहे जमो गोठ ला अपन अंचरा के छोर मा पोठ बांधे, छत्तीसगढ़ अउ छत्तीसगढी के असमिता के चिनहारी बर मंतर साधे , एकर संसकार अउ संसकृति के रखवारी बर “गुरतुर गोठ .com” अगास दिया के अखंड जोत कस धरती भर बगरे बर जोम धरे हवय.
सिरतोन कलजुग हा कल-पुरजा के जुग आय . नवा नवा कल-पुरजा , मशीन के आन्छत तकनीक के रस्ता मा सरपटहा भागत , दौड़त देस अउ दुनिया ला जाने , परखे , समझे अउ सरेखे खातिर “गुरतुर गोठ .com” छत्तीसगढ़ के पहली पोठ जतन आय. खबरिया नेवरिया भले ह फेर चतुरा हे , येला अपन अउ ठौर ठिकाना के पता हावय जहाँ येला हबरे बर हे .
महानदी ,इन्द्रावती , शिवनाथ , हसदो, मांड , केलो , सोंढूर, अरपा, पैरी के कछार के कलमकार, सरसती दाई के छत्तीसगढ़ बेटवा बेटी मन ले गाड़ा भर भरोस अउ कांवर भर आसरा हावय के अपन बिबिध बिधा के लेखा , कबिता ,गीत , गजल , कहनी , किस्सा, लोकगाथा, उपन्यास , नाटक , जमो ले “गुरतुर गोठ” के भंडार ला छलकत ले भरे के उद्दिम मा तन मन ले लागे रईंही . बिना ढेरियाये, बिना उबियाये अउ बिना दुरिहाये.
मोला लागथे अमर लोक पाये के एहू हा एक ठन मारग आय. भाई संजीव तिवारी संचालक, प्रकाशक – गुरतुर गोठ जउने ये डगर मा चले बर छत्तीसगढी के जमो रचनाकार मन ला सोरियाथें, रेरियाथें आरो देवथेन .एकर खातिर उन गजब के बधाई के पात्र हें. मोर जइसन एक साधारण कलमकार ला छत्तीसगढ़ अउ छत्तीसगढी के सेवा बर भाखा ला अधार बना के गुरतुर गोठ के संपादन के काम ला सौपें हावंय , एकर बर मोर कती ले झौहा भर धन्यवाद अउ बधाई..
मोर समझ मा ये साधे लाइक मंतर आय के…..
सबले गुरतुर गोठियाले ले तैं गोठ ला आनी बानी के
अंधरा ला कह सूरदास अउ नाव सुघर धर कानी के
सुकवि बुधराम यादव
बिलासपुर


text:
पितर पाख मा पुरखा मन के सुरता : हरि ठाकुर
व्हाट्स एप ग्रुप साहित्यकार में श्री अरूण कुमार निगम भईया ह पितर पाख मा पुरखा मन के सुरता कड़ी म श्री हरि ठाकुर के कविता प्रस्तुत करे रहिन हे जेला गुरतुर गोठ के पाठक मन बर सादर प्रस्तुत करत हन –
दिया बाती के तिहार
होगे घर उजियार
गोरी, अँचरा के जोत ल जगाये रहिबे ।
दूध भरे भरे धान
होगे अब तो जवान
परौं लछमी के पाँव
निक बादर के छाँव
सुवा रंग खेतखार, बन दूबी मेढ़ पार
गोई, फरिका पलक के लगाये रहिबे ।
जूड़ होगे अब घाम
ढिल्ला रात के लगाम
आंखी सपना के घर
मन, देवता के धाम
करे करे हे सिंगार, खड़े खड़े हे दुआर
गोई, मया के भरम में ठगाए रहिबे ।
000
टोनही अस झूपत हे
बिरबिट रतिहा घलो पहा जाही
आही सुरुज सजे दूल्हा कस
अउ दिन के मुंह उजरा जाही
सुरुज के आंखी मं
झुलत हे सपना नवा बिहान के
बेरा नव निरमान के ….।
कइसे बारव दिया बतावव , नइये तेल अउ बाती
सांस के आरी जिनगी चीरथे , गुंगुवावत हे छाती ….।
– हरि ठाकुर
चर्चा –
संजीव तिवारी: ढिल्ला रात के लगाम, ये प्रतीक प्रयोग असहज हे। कवि एखर ले का कहे चाहत हे सरलग समझ म नई आत हे।
अरूण कुमार निगम: दिन मा घाम के राज रहिस, जूड़ ऊपर रात के अधिकार रहिस। अब घाम कमजोर पड़त हे अउ जूड़ अपन डेरा दिनमान घलो जमावत हे। अइसे लागत हे कि जूड़ ऊपर अब रात के लगाम ढिल्ला पड़त जात हे।
देवारी के आवत आवत मा मौसम परिवर्तन के संकेत आय। (मोर बुद्धि के अनुसार इही अर्थ समझ म आवत हे)
सरला शर्मा: मोर बिचार मं …जाड़ के दिन मं रात बड़े हो जाथे ,दिन छोटे तेकर डहर इसारा आय ।
संजीव तिवारी: ढिल्ला मन रात को बिना लगाम (मने खेती खार के चिंता बिना) सपना के घर म आथे। त मन देव धाम म सिंगार करत हे (मने कुलकत) हे। मन ह ये पद म कवि के सिरजन ल प्रभावित करे हे, कहि सकथन
अरूण कुमार निगम: संजीव भाई जे बातों मा दम हे , पूरा पद के अनुसार इही अर्थ होवत हे। हम दुए लाइन ला देखत रहेन
सरला शर्मा: भाई मन ! एकरे बर तो कहत हंव …एक पन्थ दुई काज होही ….पुरखा मन के साहित्य ल पढ़बो ,चर्चा करबो, सीखबो ।
कामेश्वर पाण्डेय: पुरखा मन के सुरता कर के मन हर गदगद होगे। सरला दीदी पितर पाख ल बढ़िया छेड़िन। हरि ठाकुर के गीत सोना म सुहागा कस लगिस। अरुण भाई छंद ल बताहा तो! अन्तिम पद म ढिल्ला रात के लगाम के मतलब सरला दीदी जउन लगावत हें, ओहर महूं ल जमत हे। माने रात के बड़े होवाई।


text:
छत्तीसगढ़ ह कृषि प्रधान अंचल आए। इही पाय के इहां के सबो परब-तिहार ह कोनो न कोनो रूप ले खेति-किसानी ले जूरे रिथे। बइसाख के अंजोरी के तिज म परब मनाथन अक्ति। अक्ति ह गांव के सियान बर जतके महत्ता के हाबे ओतकेच नान्हे लइका मन बर तको हाबे। बिजहा म फोकियावत जरई, प्रकृति के सेवा अउ बिहाव संस्कार के सरेखा। घर के डोकरी-डोकरा के सियानी पागा ल बांधे नान्हे लइका ह अपन संस्कृति ल कइसे सिखथे अक्ति के दिन परगट देखे बर मिलथे।
ग्राम देव के पूजा
ठाकुरदेव ह गांव के सबले बड़का देव आए। तेकरे सेती तो कोनो भी कारज होए सबले पहिली ठाकुरदेव के नाव सुमरथन। अक्ति के दिन ठाकुरदेव के मंदिर म गांव के लइका सियान जुरियाके पूजा-पाठ करथे अउ गांव खुसियाली के कामना करथे। संगे-संग गांव के अऊ आन देवधामी म तको किसान मन धान के दोना चखाथे।
गांव के किसान म ये दिन अपन-अपन घर ले डूमर पाना के दोना बनाके ओमा एक दोना धान भर के ठाकुरदेव म चघाथे। सबो किसान के घर ले धान के दोना आए के पाछू गांव के सियान अउ बइगा मन मिलके सबो के धान ल मिंझारथे। पैरा ल बेठ अइसन लपेट के काठा बनाथे। उही काठा म धान ल नापथे। नपाय धान ल फेर दोना-दोना भर के गांव किसान म अपन-अपन घर लेगत जाथे। मंगल कारज म डूमर के तको गजब महत्ता हाबे। बिहाव म मंगरोहन डूमर डारा के ही बनाये जाथे। जइसे कि धान ह किसान मन के बिजहा के काम आही तव काम ल सिद्ध पारे खातिर डूमर के पाना ले दोना बनाथे।
बइगा हा काठा के धान ल उही मेर नेंगहा छित के नांगर तको चलाथे। गांव के सियान मन के चलाए परंपरा हा आजो चले आवत हाबे। किसान मन हर पूजा-पाठ होय के बाद ठाकुरदेव म चघे धान ल दोना म अपन घर लेगथे। उही धान ल किसान मन अपन बिजहा म मिंझारथे। उही धान ल जमो के तको देखथे। अइसे मानता हाबे के अइसन करे ले किसान के एको बीजा धान ह खइत नइ होवे। सबो बीजा म जरई आथे।
अक्ति के दिन ले ही गांव के माईलोगन मन नवा करसा म पानी भरथे। किथे घलोक नारी-परानी मन हा कि करसा के पानी ह अक्ति के माने के बादे मिठाथे। इही पाय के नवा करसा म अक्ति के दिन ले ही पानी पिये के सुरू करथे।
अक्ति के दिन गांव के लइका सियान मन करसा धर-धर के निकलथे अउ ओरी-ओरी गांव के सबो देव-धामी म पानी रूकोथे। गांव म जतेक भी पेड़-पौधा हे तेनो म पानी रूकोथे। छत्तीसगढ़ के संस्कृति म इही ह तो हमला सबले आन चिनहारी देवाथे। बइसाख के लाहकत घाम म रूख-राई म पानी रूकोना, कोना ल जीवन देके समान पुन आए। अक्ति ले सुरू ये परंपरा हा चलते रिथे, रूख-राई हरियाते रिथे। ये परंपरा ह एक डहर तो हमर देव-धामी के प्रति आस्था ल देखाथे ऊहें दूसर कोति हमर प्रकृति के खातिर परेम ल तको देखाथे। देव-धामी के आसिस के संगे-संग रूख-राई तको पावन पुरवाही संग अपन आसिस बगराथे।
अक्ति के दिन गांव के नाननान नोनी मन पुतरी-पुतरा के बिहाव रचाथे। नान्हे लइका मन माटी के पुतरी-पुतरा के बिहाव के सरी नेंग-जोंग ल करथे। मड़वा गड़ियाथे, मड़वा छाथे, तेल हरदी चुपरथे। सिरतोन के बिहाव बरोबर मंगल-उच्छाह ले लइका मन गीद तको गाथे। बरात निकालथे, टिकावन बइठारथे। सियान ल बिहाव म करत नेंग-जोंग ल लइका मन देखे रिथे वहू मन ओइसनेच करथे अपन पुतरी-पुतरा के बिहाव म। अक्ति के पुतरी-पुतरा के बिहाव ह ये सेती बड़ महत्ता के हाबे कि बिहाव के संस्कार ल लइका मन देख-देख के सिखथे। बिहाव के सबो नेंग-जोंग ल सीख के अपन पुतरी-पुतरा के बिहाव करत बखत ओला सुरता कर करके बिहाव संस्कार के सरेखा करथे। नोनी पिला मन तो पुतरी-पुतरा के बिहाव करथे फेर बाबू पिला मन तको ये खेल म पाछू नइ राहय। नेवता-हिकारी, गवइ-बजई अउ समान के जोखा करे के काम ल बाबू पिला मन करथे। इही पाय के अक्ति के पुतरी-पुतरा के बिहाव ह खेल नहीं बल्कि सिरतोन के बिहाव लागथे।
अक्ति के दिन बिहाव के लगिन तको विशेष रिथे। कतको दाई-ददा मन अपन लोग-लइका के बिहाव बर इही लगिन के अगोरा करथे। दिन बादर ल बने जोंग के अक्ति भावंर ल बने मानथे। छत्तीसगढ़ म अक्ति के दिन गजब बिहाव होथे।


text:
तडफ़त छत्तीसगढ़ अउ छत्तीसगढिय़ा
कौशिल्या दाई अउ सृंगी रिसि के पौरानिक भुंइया अउ सिरीराम के करमभुंइया रेहे छत्तीसगढ़ ह अपन बहिनी राज मध्यप्रदेस संग चौवालीस बछर संग रेहे के बाद एक नवम्बर सन् 2000 के देस के छब्बीसवां राज के रूप म अलग होइस। देस के खनिज के 38 प्रतिसत भाग, 4.14 प्रतिसत भुंइया अउ जंगल, नदिया, प्राकृतिक सम्पदा लेके धन, कला-संस्कीरति, धरम जम्मो म समृध हमर छत्तीसगढ़ ह जब अलग राज बनिस त छत्तीसगढिय़ा मन ल अड़बड़ आस रहीस। सबो आंखी म हजारों ठन सपना रहीस। नान-नान काम बर अब भोपाल के मुंह देखे बर नइ परय। अपन राज म चारों मुड़ा बिकास होही अइसे लगिस। अपार संसाधन के फायदा छत्तीसगढिय़ा ल मिलही अइसे लागिस। छत्तीसगढ़ी भाखा जेला मध्यप्रदेश संग रेहे के अड़बड़ नकसान उठाय बर परिस, संग म रेहे के सेती ओखर सनमान नई मिलत रहिसे। येला एक बोली भर माने जात रहिसे। अब छत्तीसगढ़ी भाखा ल वाजिब सनमान मिलही अइसे लागिस। बड़े-बड़े उद्योग मन म छत्तीसगढ़ के युवा मन ल रोजगार मिलही लागिस। अड़बड़ अकन सिक्षाकरमी अउ दूसर पद निकलिस घलो फेर जेन पैमाना म बेरोजगारी हे समसिया अउ बिकराल होवत जात हे। मध्यपरदेस ले अलग होय पंदरा बछर होगे फेर आज ले छत्तीसगढ़ महतारी अउ छत्तीसगढिय़ा मन अपन सनमान अउ हक बर तडफ़त हे। छत्तीसगढ़ के मनखेमन ल न तो ओ लाभ मिलिस जेन बिचार ल ले के छत्तीसगढ़ के निरमान होय रहीस अउ न तो ओ बिकास होइस जेन होना रहिसे। आदिवासी मन के हालत आज घलो उहीच हे जउन पहिली रहिसे। सिक्षा अउ सुवास्थ के सुविधा बाढि़स फेर ओखर बिस्तार सहरी जघा म जादा हे। खनिज लेगे बर करोड़ों के रेल लाइन बिछिस फेर आदिवासी मनखे आज घलो रोजमर्रा के जरूरत अउ सुवास्थ बर तना-नना होत हे। किसान अउ आदिवासी मनखेमन ल आज घलो अपन बिकास के अगोरा हे। बने दिन के बाट जोहत आज उखरो आंखी पखरा हो गेहे।
ये कहिना गलत नइ होही कि एक राज म दू ठन छत्तीसगढ़ दिखत हे। पहिली वो जिंहा एक डाहर ओमन रहिथे जिहां जम्मो सुख-सुविधा, बिजली, पानी, चमचमावत सड़क अउ स्वास्थ्य के सुविधा हे अउ जम्मो संसाधन हे, दूसर डाहर छत्तीसगढ़ के दूसर रूप जेन मा आदिवासी अउ किसान जेन सुविधा अउ दू बखत के रोटी बर आज घलो बाट जोहत हे। बिजली, पानी अउ सुवास्थ्य जेखर बर सपना बन के रहि गेहे। सुख अउ सुबिधा ह आज मुठा भर मनखे के हाथ म हावय। जेनला सबले जादा एखर जरूरत हे ओहा आज ले आदम जुग म जिनगी जियत हे। एखर पाछू अड़बड़ अकन कारन हे। जेन छत्तीसगढ़ महतारी ल रोय बर मजबूर करथे। एखर एके ठन हल हे बिकास। बिकास होना जरूरी हे फेर कोनो भी बिकास अभिरथा हे जब तक जेन ल ओखर सबले जादा जरूरत हे ओला ओ लाभ ह नइ मिलही। बिकास के सुरुज ओ आखिरी कोंटा म रहइया गरीब मनखे के छानी ऊपर घलो पहुंच के अंजोर कर सकय तब तो एखर मयने हे।
नक्सली समसिया: छत्तीसगढ़ महतारी के सबले बड़का पीरा आय बस्तर अउ छत्तीसगढ़ के आधा ले जादा जिला मन म फइले नक्सल गतिबिधि के आये दिन नक्सली हिंसा म सैंकड़ों जीव जात हे। एखर सबले जादा सिकार हमर बपरा आदिवासी जनता मन ल होवत हे। न तो उंहा इस्कूल हे, न रद्दा अउ न अस्पताल। एखर सेती चारों मुड़ा खंडहर हे, डर हे अउ आतंक हे। आदिवासी इलाका बिकास ले कतको दूरिहा हे। नक्सली-पुलिस के आपसी मुठभेड़ म आय दिन खून म भुंइया लाल होवत हे। छत्तीसगढ़ के छबि एक नक्सल भुंइया के देसभर म बन गेहे। इंहा के मनखे कहूँ बाहिर परदेस जाथे त ओला अजीब न•ार ले देखे जाथे। एखर समाधान बर सब ला उदीम करे के जरूरत हे। एखर बिन राजनीति के अउ बिन सुवारथ के बीच के रद्दा निकालना जरूरी हे ताकि जम्मो राजभर के मनखे ल बिकास के, सिक्षा के, सुवास्थ्य के लाभ मिल सकय।
कोनो भी दाई के बेटा मरय छत्तीसगढ़ महतारी ल अड़बड़ पीरा होथे। एखर हल निकालना खच्चित जरूरी हे। नक्सली मन अपन बात ल बन्दूक ले नहीं बातचीत के माध्यम ले रखय अउ प्रसासन घलो कोनो रस्ता बातचीत के निकालय। ये बात ल समझे के अउ एखर जल्दी हल निकाले के जरूरत हे। छत्तीसगढ़ दाई ल ये पीरा ह अड़बड़ ब्यापथे।
छत्तीसगढ़ी भाखा के पीरा: कोनो भी राज के मुख्य पहिचान होथे उंहा के भासा। जेन भाखा ल हम अपन महतारी ले सीखथन, जेमा सपनाथन, जेमा खेलथन उही हमर महतारी भासा कहाथे। कोनो भी परदेस के पहिचान उंहा के भासा अउ संस्कीरति ले होथे। जइसे महाराष्ट्र के मराठी, गुजरात के गुजराती, उड़ीसा के उडिय़ा, पस्चिम बंगाल के बंगाली अउ कर्नाटक के कन्नड़। फेर बड़ दु:ख के बात हे कि राजभासा के दरजा तो छत्तीसगढ़ी ल दे दे गेहे। फेर न तो एमा सरकारी कामकाज होवय अउ न ही बिधानसभा म कोनो कार्रवाई अउ न ही प्राथमिक सिक्षा के माध्यम थोड़कन दिन तक खानापूर्ति होइस घलो फेर एला बिसरा दे गेेहे। अउ तो अउ सबले बड़े दु:ख के बात हे भारत के जम्मो राज मन म प्राथमिक पाठ्यकरम के माध्यम उंहा के राजभासा रहिथे। फेर इंहा के माध्यम हिंदी हे। एक-दू ठन छत्तीसगढ़ी पाठ मन ल भले बीच-बीच म डार दे गेहे। एम.ए. छत्तीसगढ़ी होवत हे फेर प्राथमिक म सिक्षा के माध्यम अउ अलग बिषय छत्तीसगढ़ी नइहे। जब तक बिज्ञान के भासा म केहे जाय त इंहा के डी.एन.ए. (प्राथमिक सिक्षा)म छत्तीसगढ़ी नइ आही तब तक सबो काम अबिरथा हे। ये बात म धियान देना चाही कि छत्तीसगढ़ म लइका जब हमर पहिली कक्षा म आथे त ओखर करा छत्तीसगढ़ी के सब्दशक्ति रहिथे न कि हिंदी के। आज छत्तीसगढिय़ा के लइका मन घलो अइसे सिक्षा (दाईभाखा के जघा हिंदी ले) ल पाके छत्तीसगढ़ी ल छोटे समझत हे। बड़े होके छत्तीसगढ़ी बोलइया लइका ल अड़हा अउ हिंदी बोलइया ल हुसियार समझे जात हे। ये बात ल समझे ल परही अउ राज्य अउ केंद्र सरकार ल एला (छत्तीसगढ़ी भासा ल) आठवां अनसूची म इस्थान दे के काम करना चाही। तरी-ऊपर एके पारटी के सरकार हावय त एमा कोनो बड़े उदीम करेबर घलो नइ परय। छत्तीसगढ़ म हाल म नवा अउ जुन्ना साहित्यकार मन मिलके ए दिसा म अड़बड़ सुग्घर बुता करत हें अउ अपन दाईभाखा छत्तीसगढ़ी म आनी-बानी के रचना करत हें। समाचार पेपर मन घलो छत्तीसगढ़ी परिशिष्ट निकालत हें। जेन ये बात के गंभीरता ल दिखात हे कि छत्तीसगढिय़ा मनखे के मन म अपन भाखा बर कतका परेम हे। फेर ये बात ल समझे अउ छत्तीसगढ़ी बर भिड़े के जिम्मेदारी हम सबो झन के हरे। छत्तीसगढिय़ा अउ छत्तीसगढ़ महतारी के ये हक हरे कि ओखर संस्कीरति, ओखर मूल रहइया के, उंखर भासा ल सनमान मिलय उंखर हक मिलय। बाहिर ले आय मनखे ये बात ल नइ समझ सकय।
किसान अउ मजदूर के गिरत इस्तर: छत्तीसगढ़ ह गंवई-गांव के परदेस हरे। किसानी ह इंहा के पहिचान हरे। इंहा के 80 प्रतिसत जनता किसानी अउ मजदूरी करथे अउ अपन दू बखत के रोटी के जुगत करथे। तभो ले आज ओखर बिकास नइ होय हे। ओखर जिनगी के इस्तर आज ले करलइ हवय। अन्नदाता ह अपन मिहनत अउ जम्मो पइसा कउड़ी जेन सेठ-साहूकार ले ले रहिथे। जम्मो ल खेती म लगा देथे। तभो ले जब पानी-कांजी नइ गिरय त ओला संसो होयबर धरते कि अब कइसे करजा ल छुटहंव। ये दिसा म सोंचे के जरूरत, सिंचई अउ सुविधा के बिस्तार जरूरी हे। जतका जादा हो सके सुविधा देना चाही ताकि फेर हमर छत्तीसगढ़ धान के कटोरा कहाय। देस बर अपन सरबस देवइया किसान कभू आत्महत्या झन करय। ओहा अपन आप ल अकेल्ला झन समझय, किसानी ल हिन बुता झन समझय, एखर बर समाज ल सोंचे बर अउ काम करे बर परही। किसान कभु किसानी करेबर अपन हाथ ल झन तीरय एखर परयास अउ बेवस्था होना चाही। काबर लइका के आंखी म आंसू देख के दाई ह कभु खुस नइ हो सकय। जेन देस के किसान दुखी रहिथे ओखर बिकास कभु नई हो सकय अइसे बिद्वान मन के कहना हे।
सहरीकरन अउ औद्योगीकरन लीलत हे खेत-खार: जेन छत्तीसगढ़ के चिन्हारी ओखर धान-पान ले होवय आज फसल नइ होय ले चारों डाहर सुन्नापन हे। कई बछर ले खेती म घाटा ल देख के किसानमन अपन खेत ल बेच के आन बुता करत हे। सरकार अपन इस्तर म मुआवजा देवत हे फेर उहू ऊँट के मुंहु म जीरा कस होवत हे। करजा बोड़ी म डूबे किसान के हालत अड़बड़ खराब हे। का करे का नइ करे कस हो गेहे। ऊपर ले बाढ़त औद्योगिकरन अउ जनसंख्या ह खेत खार ल लीलत हे। पइसावाले मन के चक्कर म आके बपरा किसानमन अपन भुंइया अउ खेतखार ल बेचत-भांजत हे। पहिली जेन जघा म हरियर-हरियर खेत खार दिखय अब ओ जघा म धुआं उड़ावत उद्योग अउ बड़े-बड़े माल अउ फ्लेट, कालोनी दिखत हे। खेत-खार मन अब कांकरीट के जंगल हो गेहे। सहरीकरन अउ उद्योग वाले मन गुनान ल करयं जब खेत नइ रइही त ओमन काय खाहीं अउ काय बनाहीं। छत्तीसगढ़ दाई के एकठन बड़े संसो इहू हे।
पलायन अउ नसा: छत्तीसगढ़ महतारी के बेटामन जब किसानी म अपन नकसान ल देख के अंते जावथें त दाई ल अड़बड़ दु:ख होथे। हमर भुंइया के अउ हमर पेट के भूख बर उदीम करइया के ये हालत अउ मोटरा ले के लखनऊ,चांदागढ़, आगरा अउ सूरत जाथें त अपन लईका ल कोरा छोड़ के जात दाई के खून छौंक जथे। एकठन अउ सबले बड़े पीरा हवय गांव-गांव अउ गली मन म फैले नसा के कारोबार। जेन नान-नान इस्कूल के लईका मन म फइल के हमर जवान पीढ़ी ल खोखला करत जावत हे। घर-घर अउ इस्कूल मन म एखर बर जागरूकता फैलना चाही कि नसा ह नास के जड़ हे।
हर घर अउ ग्राम पंचायत इस्तर म नसा के खिलाफ अभियान चलना चाही। रोज पेपर मन म नसा के सेती मनखे मन म दुर्घटना अउ लड़ई-झगरा के खबर आत हवय। जब घर-घर म दारु अउ झगरा होही त छत्तीसगढ़ महतारी के कलपना वाजिब हवय। ये जम्मो बात ल सोंचे अउ ओखर बर भिड़े के काम ल हम जम्मो ल मिलके करना हे। एक मनखे के करे ले ये ह नइ होवय। जम्मो छत्तीसगढिय़ा चाहे ओ राजा होवय कि परजा ल अपन भुंइया बर सोंचना हे अउ नवा छत्तीसगढ़ गढऩा हे।
‘चल न भाई, चल न दीदी नवा छत्तीसगढ़ गढ़बो।
मिरजुल के सब मिहनत करबो बिकास के रद्दा म बढ़बो।।’
–सुनील शर्मा ‘नील’
थान खम्हरिया,बेमेतरा


text:
छत्तीसगढ़ के मान, छत्तीसगढ़ी भाखा अउ संस्कृति बर सरलग काम अउ चिन्ता करइया साहित्यकार, पत्रकार श्री सुशील भोले के नवा प्रयोग रचना आय 'सब वोकरे संतान ये संगी" - छत्तीसगढ़ी के चार डांड़ी।
छत्तीसगढ़ राजभाषा आयोग के आर्थिक सहयोग अउ वैभव प्रकाशन ले प्रकाशित 'सब वोकरे संतान ये संगी" हिन्दी उर्दू के मुक्तक परंपरा म छत्तीसगढ़ी भाखा म नवा प्रयोग आय केहे जा सकत हे। मात्र चार पंक्ति म, बिना छंद बंधन के सरल, सहज अउ हिरदे के साथ मन ल घलो प्रभावित करे के क्षमता हाबे सुशील भोले के 'चार डांड़ी" म।
हिरदे के भाव अउ शब्द के रंेगाव सरलग होगे हे, तेकर सेती बिना लाग-लपेट के कवि भोले ह अपन बात कहिथे। येला यहू कहे जा सकत हे कि इनकर म बनावटी पन या दिखावा या अनावश्यक वाक्-शब्द लालित्य नइये। येखर से शब्द ह भाव के साथ माला गूथे भर चलथे। सुशील भोले के ज मो चार डांड़ी म साहित्यिक अउ सात्विक परंपरा दिखाई देथे।
'सब वोकरे संतान ये संगी' म चार डांड़ी युक्त कुल साठ रचना सकलाय हे। ज मो रचना मन ल सात संदर्भ म बांटे जा सकथे, जइसे- छत्तीसगढ़ी सामाजिक परंपरा, ऋतु प्रभाव, संस्कार-पर्व, अध्यात्म, प्रदूषण, कायाखण्डी, अउ शिक्षा संदेश।
छत्तीसगढ़ के मूल संस्कृति के संरक्षण खातिर प्रखर चिंतन करइया कवि सुशील भोले ह आत्मकथ्य में सीधा कहिथे कि-
"मोर लेखनी के छापा ये आय जिनगी के दरपन"
छत्तीसगढ़ी म सोच के छत्तीसगढ़ी म लिखना सुशील भोले के ये रचना ह अप्रतिम उदाहरण आय।
सोन पांखी के फांफा-मिरगा या बिखहर हो जीव
सब के भीतर बन के रहिथे एकेच आत्मा शिव
तब कइसे कोनो छोटे-बड़े या ऊँचहा या नीच
सब वोकरे संतान ये संगी जतका जीव-सजीव
इही कारन से कवि सीधा कहना पसंद करथे कि-
सच के सुजी ह बस नानेकुन होथे
फेर लबराही फुग्गा ल फुस ले कर देथे।
इही सरलग म 'सेंदूर" के नवा किन्तु परंपरागत बानगी घलो चार डांड़ी म दिखथे-
मइके छूटगे मया बिसरगे महतारी के अंगना
नान-नान बहिनी-भाई के संग म खेलना-कूदना
कइसे मोह बनाये विधाता तैं चुटकी बर सेंदूर के
कुल-गोत्र सबो तो छूटगे ददा के किस्सा कहना
ये प्रसंग म ये कहना जरूरी हे के अनुभवी साहित्यकार के दृष्टि / परख ह सूक्ष्म लेकिन अधिक प्रभावकारी होथे, छोटे नान नान शब्द म बड़ भाव छिपे रहिथे। मूलत: किसान परिवार के साथ जुड़े गांव घर के सरल किसान के दर्द ल कवि मानो अपन म समेटना चाहथे-
* करजा तो रोज बाढ़त हे जस बेसरम के झाड़ी
* कभू बाढ़ कभू सूखा या भूमि अधिग्रहण के सेती
* बिलबिलावत भूख करजा म देवत हे अपन परान
* देख विकास के चिमनी घलो लेवत हावय परान
* अलहन होगे तरिया-नंदिया मुश्किल हे निस्तारी
* नवा बहुरिया के रेंगना कस लागे मौसम के चाल
समग्र चार डांड़ी के समवाय म कवि सुशील भोले ह ज मो उपमा ल प्रकृति के साथ जोड़ के बनाये बर उदिम करे हे जइसे-
उमर उडिय़ावत हे बनके फुरफुंदी। सावन के ठढ़बुंदिया असन हावय तोर बोली। बादर भइया बड़ा भुलक्कड़।
'सब वोकरे संतान ये संगी" के शब्द चयन म नंदाये शब्द या कम प्रचलित शब्द के प्रयोग नीक लागथे, काबर भाव के साथ जुड़ के चलइया शब्द ह कवि के मौलिकता के साथ सावचेत रहे के घलो पहिचान आय, जइसे ये छत्तीसगढ़ी भाखा के शब्द- खनगी, बदरा, ठोसहा, पोगराबे, बुलक, केंवची, कमइलीन, दहरा, कुलकाथे, खिरगे, गुरतुर, अलहन, लुड़बुड़, दंदोरन, छहेल्ला, चानी-चानी, पोगराही, सर्राथे, अदियावन, गोड़ी दिया, नंगत, झड़कबोन इत्यादि।
कवि सुशील भोले के रचना म छत्तीसगढ़ी संस्कृति के साथ वोकर बचाव के घलो संदेश जुड़े हे। ताकि जन-जन सावचेत हो अथवा स्वयं सुधार के उपाय ढूंढ लेना चाही। समय के साथ चलना घलो जरूरी हे। इही कारन हे के सुशील के चार डांड़ी ह शब्द चित्र बनाये अपन बात ल सहजता से कहिथे-
लुड़बुड़ ले रेंगत देख धक ले करथे छाती
फेर मंडिय़ा के खेल देथे वो तो उलानबाटी
घर के जतका बर्तन-भांड़ा तेला नंगत ठठाथे
रार मचा देथे दिन भर मोर उतियाइल नाती
नारी सशक्तिकरण बर सुशील भोले आह्वान करथे कि-
कतकों जी-हजुरी करले नइ मिलय अधिकार
थोर-बहुत भले मिल जाही चटनी के चटकार
एक बात तो गांठ बांध ले तैं भोले के बानी
जब लड़बे तैं भीरे कछोरा होही तभे उजियार
'सब वोकरे संतान ये संगी" के चित्रांकन बड़ सुघ्घर हे, नवापन हे, मौलिक घलो हे। चित्र ल देख के खुदेच का शीर्षक या नाव होना चाही बन जाथे काबर कि कोनो अंत: रचना म कोनो चार डांड़ी म नाव नइ लिखे हे।
'सब वोकरे संतान ये संगी" संस्कृति चिन्तक, साहित्यकार सुशील भोले के छत्तीसगढ़ी भाखा म बोधगम्य, स्वाभाविक अउ पठनीय चार डांड़ी आय। भोले जी ल हिरदे ले बधाई, छत्तीसगढ़ी भाखा अउ संस्कृति बर अइसनेच अउ उदिम करत रहे तेकर कामना। शुभकरोति।
डॉ. सुखदेव राम साहू 'सरस"
समाज गौरव प्रकाशन
अमीनपारा, पुरानीबस्ती, रायपुर (छ.ग.)
मोबा नं. 9617241315
लेखक-
सुशील भोले
54/191, डॉ. बघेल गली,
संजय नगर (टिकरापारा) रायपुर (छ.ग.)
मो. नं. 80853 05931, 98269 92811


text:
रायगढ़ । रायगढ़ जिला म जूटमिल चौकी थानांतर्गत एक युवती ह अपन ऊपर मिट्टी तेल डालके आग लगा लिस, जेकर अस्पताल म ईलाज के दउरान मउत होगीस। युवती ह मरे ले पहिली एक सुसाइड नोट छोड़े हे जेमे अपन मउत के जिम्मेदार वोहा अपन प्रेमी ल ठहराये हे।
मिले जानकारी के अनुसार जूटमिल चौकी थानांतर्गत एफसीआई गोदाम के पास किराए के मकान म रहिने वाली जया दास पिता अजय दास उम्र 18 वर्ष ह पिछले कुछ माह ले जूटमिल क्षेत्र निवासी मनीष अग्रवाल के घर म घरेलू कामकाज करत रिहिस हे। मनीष अग्रवाल के मकान म लैलूंगा क्षेत्र के ग्राम गहिरा निवासी 35 वर्षीय चंदन भी काम करत रिहिस हे। कामकाज के दरमियान दूनों के बीच प्रेम होगिस। बताए गए हे कि चंदन पहिली ले ही विवाहित रिहिस हे अउ वोकर पहिली पत्नी ले दू संतान हे। बावजूद ऐकर चंदन जया ल पत्नी बनाके अपन साथ रखे बर चाहत रिहिस हे ।
अईसे म चंदन युवती ल अपन साथ 2 जनवरी के लैलूंगा लेके गिस। दू दिन साथ रहे के बाद युवती वापस पुनः चंदन के साथ लउटिस। वहीं युवती ल रायगढ़ छोड़े के बाद चंदन फिर लैलूंगा चले गिस। इही बात जया ल नागवार गुजरीस अउ बुधवार के जब चंदन वापस लउटिस त युवती ह पहिली सुसाइड नोट तैयार करिस। फिर शरीर म मिट्टी तेल डालके अपन ल आग के हवाला कर दिस। चूंकि वो वक्त मकान मालिक घर म रिहिस हे, लिहाजा वोहा युवती ल तत्काल ईलाज बर अस्पताल पहुंचाईस। मगर युवती के शरीर काफी अधिक जल गए रिहिस हे, इही कारण इलाज के कुछ देर बाद ही वोहा दम तोड़ दिस। फिलहाल जूटमिल पुलिस ह युवती के मउत के बाद मामला के विवेचना करत हे ।
... और पढ़ें


text:
शिवशंकर शुक्ल
जब गोटनिन ह पाँच रुपिया के दू लोट फिरंतिन के हाथ मां ध्ािरस त पहिली ओखर झुक्खा ओठ ह हसउंक आसन दीखिस, फेर तुरते हंसउक ह रीनहुक मां फिर गे, आँखी ह डबडबा गे। हाथ मां धराय लोट ल फिरंतिन ह एकटक देखत रहय। ओला अइसन आगै के ये लोट ह ओखर गवांय जिनगी के गोठ ल आज फेर साम्हू ला के डार दे हावय।
वो नसाय जिनगी जोन ह अंगरा सही आइस अउ देखते देखत राख तरी बिलागे। जब ओखर भराय जोबना तरी किसिम किसिम के आस ह टेंगना साही फुदकत रहय वही टेम ओखर बिहाव किसन संग होगे। किसन अधबुढ़वा होगे रहय। ओखर जवानी ह बुतागे रहय।
समें के गोठ आय। फिरंतिन के ददा उप्पर किसन के बड़ अहसान रहय। एक बेर जब किरोरी सेठ ह कुरकी लेके ओखर कुरिया मां नींग रहय उही समें किसन ह पांच कोरी रुपिया किरोरी सेठ ल दे रिहिस। डोकरा ह मरत ले किसन के बड़वारी करते रिहिस के बुड़उती मां ओखर लाज न किसन बचांलिस।
फिरंतिन गोटियारी होगे रहय। ओ ह आज ले नइ भुलाय रहय, जब गाँव के सियान मनखे मन ओखर ददा ल कहंय के पहार असन बेटी ल मूडी उप्पर झिन बइठारे राख। डोकरा ह जम्मों झिन के गोठ ल सुनय फेर करै का? गरीबी बुजा के ह ओला अपन ओखी मां पोटार ले रहय। लागा ले अब ले नइ उबरे बेचारा ह। बेटी के बिहाव के चेत ओहुल चघे रहय, फेर करै का? पास मां कानी कौरी नइ रहय। सुतत, जागत ओहा मोटियारी बेटी के बिहाव बर गुनत रहय। बुडई उप्पर ये चिन्ता ह डोकरा ल मांचा मां गिरा दिस। गांव के मनखे ओला देखे बर आवंय त मुडसरिया कोती ठाढ़े फिरंतिन न देख के उन्कर जांखी ले आँसू चुचुवा जावय। बिन दाई ददा के हो जाइय बेचारी ह। दू चार दिन के रहइया ये ह। इनकर अइसना गोठ ल सुनके फिरंतिन के पोटा ह झुक्खा हो जावय। अनेक बड संसार मां अकेल्ला रहय के गुनत जी ह डर्रा जावय।
ठउका बेरा मां किसन ह आसरा देवइया बनगे। जिनगी ल जियय के सहारा मिलगे। फिरंतिन ल आज ले आपन ददा के जाती के गोठ नइ भुलाय रहय, तै ह मोर उप्पर बड़ उपकार करे हाबस फेर अब चलती चलाती के बेरा मोर एक बात अउ मान लेते त कलेचुप जीवला छांड देतेंव, फिरंतिन के बिहाव नइ करे सकेव। कहूं तैं ओखर हाथ ल थाम लेवस त यहू बन जातिस। चलती बेरा मां फेर किसन ह डोकरा के लाज ल राख लिस। फिरंतिन ल भगवान उप्पर चिटको खुनिस नई चघिस, किसन डोकरा संग बिहाव होय ले। काबर ओला जियई के असरा ह मिलगे रहय।
किसन ह मनके बने मनखे रहय। गाँव के मनसे मन ओखर बडवारी करत नई अघायं। ओखर मिसरी सांही भाखा ह जम्मो ल बड मिठ लागय। गौंटिया घला ओला मांनय। ओखर जम्मों खेती पाती के रखवार इहीं त रहय। किसन के खटलाल बीते १० बच्छर होगे रहय। अपन पाछू एक झिन दू साल के टुरा ल छांड गे रिहिस। मरे उप्पर कतको झिन दुसर बिहाव बर किसन ल किहिन फेर ओखर चेत ह नइ चघिस अपन रजवा बर मौसी दाई लाने के, फिरंतिन ले बिहाव करइ ह डोकरा ल चलती के बेरा धीर देवइ त आय। रवा ह अब १४ साल के पोठ टुरा हो गे रहय। फिरंतिन ह किसन के देउता असन करनी उप्पर रजवा ल अपन जाये बेटा ले बढ़ के मया करन लगिस।
झक्कना के फिरंतिन ह हाथ के कड़कड़ावत लोट ल जोरहा ले मुट्ठी मां भींच लिस। ओला अपन दुरदिन के छइहां दीखत रहय।
अभी फिरंतिन के पीवंरइ हनइ छूटे पाइस कि ओखर करम ह फाट गे, रांड़ी होगे। ओखर जिनगी के छहहां ह तिरिया गे। फेर करतिस काय, मोगइ त ओखर भाग मां रहय। पहिली ददा रेंग दिस अउ अब मनसे। जम्मों ये जग में अकेल्ला आथें अउ वइसने अकेल्ला रेंग देथे। सियान मन सहीं कहिथें।
दिन ह नहकत गे। रजवा के मुख ल देख-देख के ओखर जियइ मां ढग़ आइस। फेर कतको झिन कहयं, पहार असन जिनगी कइसे पहाबे वो, चूरी पहिर ले, फेर ओ ह अपन मरे मनसे के सुरता मं कभू हां नइ करिस। ओह कतको बेर कहय के मोर मरे उप्पर तैं रजवा ल कभू कइसनों दु:ख झिन देबे। ओ ह दाई के मया के चिट्टको सुख नइ पाइस तैं मया ले ओखर जिनगी ल बनाबे।
जिनगी के चढ़ती उतरती के संगेसंग ओ ह अपन करतब ल निभावत रहय। रजवा उप्पर कभू कइसनों दु:ख के छइहां नइ परन दिस। फेर किसन ह जोन थोर बहुत धन दोगानी छांडग़े रहय ओखर ले जिनगी के गाड़ी ह कब ले खिंचातिस। लांघन रहय के दिन ह झुमकत रहय फेर फिरंतिन ह अब ले बंधाय मुठ्ठी ल नइच उघारे रहय। रजवा ल अब ले अपन घर दुआर के कइसनों चिंता नइ रहय। फेर फिरंतिन ह कभू नइ गुनिस के ये काली के टुरा ह घर गिरस्ती के गोठ न गोठियाय। फेर कब ले लकर धकर के रेंगई ह चलतिस। एक दिन फगनी बड़ गुन के किहिस, रजवा तैं अपन गौंटिया घर बूता न अपन ददा सही तियार लेते त बने होतिस। अतेक बड़ जिनगी परे हवय कइसनों करके त जीव बचाय बर परबे करही बेट। रजवा न अपन मौसी दाई के अइसना गोठ ह चिटको नइ भाइस। ओखर भितरी के सइतान ह जाग गे, सहीं मां कहूँ मोर दाई होतिस न का अइसना गोठ न गोठियातिस। एक दिन रतिहा जब फिरंतिन ल सुते छोड़के रजवा ह घर ले निकर गिस। दूसर दिन मुँधियार फिरंतिन ह रजवा के मांचा ल खाली देखते बक्क खागे। अंगना मां निकल के देखिस त उहों रजवा ह नइ रहय। बिहनियाँ गाँव म किंजर-किंजर के एक-एक झिन मनखे ले पूछिस तम्भो ले ओखर कोनो आरो नइच्च मिलिस। ओ ह रो डारिस, काबर में करम छंड़हिन ह ओला बूता बर तियारेंव, कहूँ अइसने गोठ ल नइ चलातेंव त वो ह अपन दाई ल अघवार मां छांड़ के कभू नइ जातिस। थोर िदन त ओखर आस ह लगे रहय के मोर बेटा ह लहुट के आ जाही। कहइया गोठ के सुनतेच फिरंतिन के मुँह ह लटक जावय। ओ ह अपने ल जी भर के बखान लेवय। कोन कुबेरा मं, में ह अपन बेटा ल बूता बर कहेंव। नइ कहितेंव त नइ जातिस कहूँ।
दिन ह नहकत बच्छर होंगे। रजवा ल घर छोड़े पाँच बच्छर होगे। बिन बेटा के अतेक दिन फिरंतिन के कइसे बीतिस तेला उही जानंय। टेम उप्पर कोन्हों निहिं कोनों आसरा देबइया गाँव घर मां निकरे जाथें। जेखर सेवा चाकरी अपन जियत ले किसन ह करे रहय उही गौंटिया ये राड़ी डउकी ल गली-गली किंजरत कइमें देखतिस। ओह अपन घर मां काम करे बर फिरंतिन ल लगा लिस, शनिचरी बजार ले साग-भाजी लान देवय अउ घर के बुता। बलदा मां ओला दुनों जुवार के रोटी, महिना मां दस रुपिया अउ सालके दू लुगरा मिल जावय, अउ ओला काय खंगया। ये पाँच बच्छर मां एक्को दिन ह अइसन नइ गिस के ओ ह रजवा के खोर खभर नइ ले होवय। शहर ले कखरो अवइ के पता लगते, वही मन साहीं अवइया मन मेंरन दउर के जावय, फेर अब ले ओखर आस ह नइच पुरिस।
आज जभ्भे ओला गौटनिन ह दस रुपिया के लोट देवत रहय तभ्भे ओला अपन भगाय बेटा रजवा के सुरता आगे। वो ह रजवा ले कहय के मने मन गुनय, रजवा अब तासेला कइसनों तकलीफ नइ होवन देवव, मोला महिना के दस रुपिया मिलिच जाथे। मैं तोला बने-बने देखना चाहत हों। फेर रजवा उहां कहां रहय। वो गुनय, पाँच बच्छर नहाक गे, नइ जानव कोन मेरंन मोर करेजा ह होही। असरा ह बड़का होथे। फिरंतिन ल असरा रहय के रजवा ह लहुटबे करही अउ वोखर आये उप्पर मोर घर मां सुघ्घर बहुरिया के पांच करबे करही। चंदा के अंजोरिया असन डउकी ल पाके वो ह फेर कभू मोला छोड़के नइ जाय सकही। फिरंतिन इही सब गुनत कतको दिनले अनाज के सीधा मुख मां नइ राखिस। जुच्छा पेट पानी पीके रहिजावय। अइसने-अइसने थोंर बहुत पइसा सकेल सकेल के अपन अवइया बहू बर दू-चार ठिन गहना गुरिया बनवा लिस। वो गहना मन ल देख के अपन नवा बहुरिया के सुन्दरई मने मन गुन के बहूंत खुशी हो जावय।
रजवा ह शहर आके भिलाई करखाना मां नउकरी लगगे। महिना के दू कोरी पांच रुपिया उप्पर मिल जावव, जिनगी ह मंजा के कटत रहय। शहर के तड़क-भड़क मां निचट रम गे रहय। ओखर संग मां एक झिन डोकरा घलो बूता करत रहय। ओखर एक टुरी रहय, फगनी। शहर मन रजवा के अपन कहइया कोनोच नइ इही डोकरा ओला छइहां मां बइठे के जघा देय रहय। अखरो ये टुरी ल छोड़के कोनों अपन कहइया नइ रहय। फगनी के बिहाव ओ ह रजवा ले कर दिस। गरिबविन फगनी के सुभाव बड़ निक रहय एखरे ले वो ह रजवा के दील मां घर कर ले रहय। पहिली वोमन दू रहंय, फेर तीन होंगे। परिवार ह बाढि़स। जोन रजवा अपन मौसी दाई के एक भाखा नइ सुने सकिस, तउने ह अब कमइया होगे रहय। फगनी बर किसिम-किसिम के लुगरा, गहिना अउ नानुक बर रिंमी-चिंगी उन्हा लानय। सब्बो ल बने ठने देखके ओखरो जी ह जुरा जावय। घर छोड़े पाँच बच्छर तीन गे राहय। पहिली थोर दिन वोह अपन गाँव, संग के खिलइया संगवारी अउ मौसी दाई के सुरता भोरहा मां नइच करिस। फेर धीर ले अपन मयारुक मौसी के चेहरा ओखर आँखी मां झुल जावय। वो ह गुनय के मेंह बने नइ करेवं, आपन मौसी दाई ल बिन सहरा के छोड़ के बिन बताये आके। वो ह बूता करे बर त कहे रहय, फेर कब ले मोला बइठार के खवातिस। वो ह अपन तन ल तो भूख भरै अउ मोर पेट बर सकेल के रखै। अब वो ह गाँव मां अकेला हावय, कोनों ओकर पुछइया नइ हावय। कइसे करके ओह अपन जिनगी चलावत होही तेला कोन सरेखे। इही गुनइ ह ओखर मने मन चलत रहे। ये जम्मो गोठ ल वो ह फगनी ल घला बताय रिहिस, त ओखरो आंखी ह डबडबा गे।
एक दिन के गोठ आय, रजवा ह अपन बूता ल करके घर आइस त ओलास चिटको बने नइ लागत रहय घेरी-बेरी मौसी दाई के चेहरा ओखर आँखी मां झूलत रहय। रतिहा जेवन करत बेरा वो ह फगनी ले किहिस, हमन काली बिहिनियाँ बइला गाड़ी मां आपन गाँव चलबोन, फगनी। दाई के सुरता गजबेच्च आवत हे। मोर बिन अउ ओखर कोंन ये? फगनी ल बड खुशी लागिस। बहू ह अबले अपन सास ल नइ देखे रहय। दुनों झिन मिलके समान बांधिन छदिन। अघरितहा दुनों झिन के नींद ह टूटगे। रजवा ल आपन गाँव के नान-नान बने सुघ्घर कुरिया, गाँव के मयारुक मनखे, आमा के गदगद ले फरे रूख अउ हरियर--हरियर लुगरा सांही खेत के बखान फगनी ले करत रहय। जब में ह तोला अउ नानुक ल लेके ओखर आघू जाहूँ, त बक्क खा जाही। फगनी अपन मनसे के गोठ सुनके आपन सास के गढऩ ल मने मन गढ़त रहय। बिहिनियाँ होइस अउ एमन गाव बर रेंग दिन।
रजवा ल गाँव के मन देखते अचरिज मा आगे, काबर के ओमन यही गुनले रहंय के अब ये भगाये रजवा ह लहुट के नइच आही। फेर फगनी अउ नानुक ल देखके उनकरो जीन जूरागे।
ओतके बेर कोनो पाछू ले हांका पारे असन किहिस, रजवा झटकुन रेंग। तोर दाई ल बड दिन ले जार ह धर दबोचे हावय। लकर-धकर रजवा ह गाड़ी ल अपन घर कोती हंकाइस। घर के मुँहाटी मां पहुँचते डेरही के माटी ल कपार मां छुवइस अउ नींगगे भितरी। ओखर आँखी ह अपन मौंसी दाई ल खोजत रहय।
च्च्दाई, में आगेंव ओ।ज्ज्
च्च्रजवा, मोर बेटा। तें आगे रे! आ .....आज रे..... मोर करेजा ले लगजा रे।ज्ज् फिरंतिन ह मांचा ले उच्चे के बइठ गे।
च्च्दाई, तोला का होगे ओ? मेंह तोला बहूंत दुख दे हंवव ओ। मोला छिमा करदे ओ......मोर मयारुक दाई।ज्ज् अतक बोलते ओ ह सुबक-सुबक के रो डारिस।
फिरंतिन के मुरझाये चेहरा उप्पर हंसी खेल गे अउ धीर बंधिस अपन बेटा के कलपइ ल देख के। बेट के सुरता कर-करके त खाट धर ले रहय। एक महिना होगे रहय जिनगी अउ मउत के छइया परत। वो ह संझा बिहनियाँ इही देवी दाई ले मनावै के मरती के बेरा मोर बेटा ले मोर भेट करा देबे। आज भगवान ह सुन लिस।
फगनी के अपन सास के पाँच परत के बेरा आँची ले आँसू चुचवा गे।
च्च्ये मोर बहू हे न, रजवा? अउ ये मोर सरग के अमरइया नाली आय न? फिरंतिन ह हंसउक मुख ले बोलिस।ज्ज्
च्च्ह हो महतरी।ज्ज्
च्च्मेंह कतेक दिन ले मने मन गुनत रहेंव के चंदा के अंजोरिया सांही बहू लानहूँ।ज्ज् फिरंतिन ह फगनी के मुड़ उप्पर हाथ फेरत किहिस, आज मोर साध ह पूर गे। अपन बहू बर थोर-थोर पइसा सकेल के गहना गढ़ाय रहेंव। हडिय़ा ज, ले लान, अउ पहिर ले बेटी। में ह आँखी भरक ेअपन बहू के सुन्दई ल देख लेवंव। अउ, हाँ रजवा ल समझा देबे बहू के वोह फेर कभू अपन दाई ल छोड़के झन जावय।
महतारी, रजवा ह सिसकारी लेत किहिस, में तोर उप्पर खुन्साके कहूं ना जाहूं। तुमन बने हो जाहू। फेर हमन बने बने दिन बिताबोन। में अब तोला बूता करे बर नई जानदूहूँ ओ। में शहर ले बड़अकन रुपिया कमा के लाने हाववं।
च्रजवाज्ए मोर भगवान ह मोर बिनती ल सुन ले हावय। वोही ह तुम्हर रखवारी करही !
अरे, देखतो मोर बहू ह गहना पहिरे उप्पर कतेक सुन्दर दीखत हावय। रजवा, नानुक ल खूब पढ़ाबे लिखाबे, फेर बनाबे केसान, ......... रजवा .....बहू....रजवा........। अतेक बोलते-बोलत फिरंतिन के आँखी ह मुंदा गे।
च्दाईज् कहत रजवा कटाय रूख सांही ओखर लकड़ाय गोड़ उप्पर गिरगे। पंछी ह पिंजरा ल जुच्छा करके रेंग दिस।
हंसा उड़ागे! कोन कोती? आरो नइ मिलिस।
(छत्तीसगढ़ी कहानी)
शिवशंकर शुक्ल
फिरंतिन


text:
20 Oct 2012
जोत जेवांरा
जेवरहा घर म बदना के दिन ले ही जेवांरा के जोरा करे के सुरू हो जथे। जेवांरा बोये के पाछू घर के कोनो मनौती पूरा होय के बाद या बदना बदे बर घलो जेवांरा बोथे। चइत-कुवार के महीना म मंदिर देवाला म जोत-जेवांरा बोय देखे पर मिलबेच करथे फेर हमर छत्तीसगढ़ के घरों म घलो जेवांरा बोय के पंरपरा हवय। जेवांरा बोइवया मन घर म कोनो देवी के मूर्ति के स्थापना नइ करय बल्कि अपन घर के मानता रूपी कुल दाई के अंगना म जोत बारथे अउ फुलवारी बोथे। इहां घरों-घर म देवी स्थान मिलथे फेर कहू मूर्ति रूप म नइ मिलय देखब म सिरिफ कुड़ही अउ कोनो घर म कटारी ह दिखथे। उही कुड़ही अउ कटारी ह कुटुम के देव-धामी आए। जग जेवांरा के बात होवय या कोनो उच्छाह मंगल अउ बिपत के बेरा ऊहचे हूम जग देके बदना बदथे। जेवरहा घर जेवांरा पाख के अगाहू समान के जोरा करे के सुरू हो जथे। कलस, बिरही, तेल,बाती, गुड़ी अउ सिंगार के समान ल नेवता देके बनवाय जाथे। कुम्हरा घर नेवता देके कलसा बनावाथे। कलसा बने के बाद कुम्हार ह बने के आरो करथे त घरवाले मन स्नान करके खुल्ला पावं रेंगत-रेंगत कुम्हार घर जाथे अउ चरिहा म बोह के रेगते घर आथे। घर के मुहाटी म पहुचथे तव घर के माइलोगन मन दुवारी म एक लोटा पानी ओछार के कलसा ला भितरी बलाथे। कोष्टा घर ले ओन्हा -कपड़ा अउ बाती मंगवाय के बखत घलो अइसने होथे। छत्तीसगढ़ म कोनो भी नवा जिनिस ला पबरित करके भितराय बर घर के मुहाटी म लोटा म पानी ओछारे के पंरपरा हवय। ये पंरपरा आज के नोहय तइहा ले चले आवथे। जेवांरा के सबो समान सकलाय के बाद नौ दिन गाए बर गांव के सेउक मन ल घलो नेवता देथे। जेवांरा के नेंग जोग ह सेउक मन के जासगीत बिगर पूरा नइ होवय। जइसे बर-बिहाव म सबो नेंग गीत ले चलथे ओइसने बरोबर जेवांरा म घलोक नवों दिन के अलग-अलग गीत ले सेवा गाए जाथे। जेवंरहा घर के चलागन अनुसार जेवांरा बोथे। कतको घर सेत पूजा कतकोन घर मारन के परंपरा म चलाथे। सेत पूजा म देवी म कोनो परकार के जीव के मारन नी होवय। दाई ल लिमवा अउ नरियरे ले मनाथे। जेवरहा घर म लिमवा अउ नरियर के बड़ महत्ता हे येला सेत पूजा वाला मन बोकरा-भेड़वा के सेती देथे। मारन वाला मन घलो अब धीरे-धीरे सेत पूजा म देवी ल मनावत हवय। रातिहा के फिलोय बिरही ल एक्कम के बिहनिया ले जेवांरा बोय बर जेवरहा घर म गांव के बइगा अउ सेउक मन सकलाथे। माता सेवा के गीत के संग जेवांरा ल कलस म बोये जाथे। कलस म जोत बारे जाथे। घर के चलागन अनुसार कतकोन घर दू ठिन कलस त काकरो घर तीन ठिन कलस मड़ाथे। माई कलस, सत्ती, खप्पर अउ माई दरबार म लगे फुलवरी के निसदिन पंडा अउ घर वाले मन संग गांव के सेउक मन सेवा गाथे। पंडा ह नौ दिन के उपास राखथे। पंचमी के दिन माई के अंगना ले पंडा मन गांव के देवी देवता के दरस करे बर निकलथे जेला पंडा निकालना कहिथे। पंडा सेउक मन संग गांव के मंदिर देवाला म हूम देवत, सबो जगा के पंडा मन एके जगा जुरियाथे। गांव के शितला दाई ठऊर ले बैरग घलो संभराके निकाले जाथे। इही दिन कलस अउ फूलवारी म ध्वजा जोतिया घलो चघाय जाथे। अष्टमी के हवन अउ नवमीं के दिन जेवांरा के विसर्जन के होथे। विसर्जन बर सरवर जावत माता ह अपन लंगूरें मन संग नाचत-गावत निकलथे। कतकोन झन मन देवता चढ़ के झुपत-झुपत माई ल सरवर अमराथे। देवता झुपइया मन अपन आस्था अउ भक्ति ल किसिम-किसिम ले देखाथे जेमा सांग, बाना, सोटा, बोड़ा लेवत झुमरत रिथे।
4 Oct 2012
सुरता हीरालाल काव्योपाध्याय 2012
नव उजियारा सांस्कृतिक एवं साहित्यिक संस्था डहर ले आयोजित सुरता हीरालाल काव्योपाध्याय 2012 म छत्तीसगढ़ी भाखा खातिर जबर बुता करइया जुन्नटहा साहित्यकार मन के सम्मान करे गिस। 23 सितंबर के वृंदावन हॉल रायपुर म माई पहुना माननीय चंद्रशेखर साहू मंत्री छत्तीसगढ़ शासन अऊ माननीय विजय बघेल के पगरईती म साहित्यकार डॉ. बलदेव साव (रायगढ़), डॉ. दशरथलाल निषाद 'विद्रोही (धमतरी), श्री रघुबीर अग्रवाल 'पथिक (धमतरी), डॉ. रमेंद्रनाथ मिश्र जी मन सम्मानित होइन। इही संघाती हीरालाल काव्योपाध्याय के रेखाचित्र ल साकार रूप देवइया चित्रकार भोजराज धनगर के घलो शॉल, श्रीफल अउ स्मृति चिन्ह ले सम्मानित करे गिस।
संस्था के अध्यक्ष सुशील भोले अउ सचिव जयंत साहू ह संघरे विज्ञप्ति जारी करत बताइन कि कार्यक्रम म आमंत्रित वक्ता डॉ. प्रभुलाल मित्र जी ह हीरालाल से हीरालाल काव्योपाध्याय तक के जीवन के बारे म संक्षित जानकारी देवत उनकर व्यक्तित्व, शिक्षा अउ व्यवसाय के बारे म अवगत करावत किहिन कि ये हमर बर गरब के बात आए की हमन बहुमुखी प्रतिभा के धनी के धरती म जनम लिये हन। तव हमरो फरज बनथे कि हमू मन हीरालाल काव्योपाध्याय के करे कारज ल सुरता करन अउ ओकरे देखाय रद्दा म रेंगन। संस्था के अध्यक्ष सुशील भोले ह अपन स्वगत भासन म पहुना मन ले निवेदन करिन कि शासन ह हरेक साल राज्योत्सव म गजब अकन सम्मान बांटथे, ओमा हीरालाल काव्योपाध्याय के नाव से सम्मान के अभी तक नइ सुरू करे गे हवय। अभी तक जतेक भी सम्मान के दे जावथे उंकर कारज के गुनान करे जाए तो हीरालाल काव्योपाध्याय के बुता ह सबले जबर हे। शासन हा हीरालाल काव्योपाध्याय सम्मान अउ पं. रविशंकर शुक्ल विश्व विद्यालय म हीरालाल काव्योपाध्याय शोध पीठ बनय। संस्था के ये मांग म पहुना मन के संगे-संग कार्यक्रम म उपस्थित प्रदेश भर के साहित्यकार मन घलो एक सुर येकर समर्थन करिन।
मुख्य अतिथि चंद्रशेखर साहू जी अपन उद्बोधन म किहिस कि हीरालाल काव्योपाध्याय सचमुच म छत्तीसगढ़ के गौरव आए आउ मैं आज ये जलसा म आके अपन आप ल भागमानी महसुश करत हाबवं। काबर कि मोरे विधान सभा क्षेत्र अभनपुर के कॉलेज के नामकरण हीरालाल काव्योपाध्याय के नाव म करे गे हाबय। अतेक दिन बिते के बाद घलो इहां के साहित्य-कला जगत के गजब झिन मन उनला जानबे नइ करय ये हमर दुर्भाग्य आय। हीरालाल जइसे महापुरूष के कारज न बिरथा नइ जावन देवन, ओकर सहिक काम तो नइ करे सकन फेर ओमन जेन छत्तीसगढ़ अउ छत्तीसगढ़ी बर करिन ओला सुरता तो करेच सकथन। ओमन संस्था के कारज के सराहना करत स्वेच्छा अनुदान दे के घोषण घलो करिन अउ यहू वादा करिस कि शासन ह घलोक अइसने देवें एकर बर ओमन पूरा प्रयास करहीं। कार्यक्रम पगरईती करत माननीय विजय बघेल ह किहिन कि हीरालाल सिरतोन के हीरा रिहन अउ हीरे का परख ल जौहरी जानथे फेर आज काल के जौहरी अपन-अपन स्वार्थ साधे बर विभूतियों की आढ़ लेथे। अइसन स्वार्थी मन ले हट के हमन ला निस्वार्थ काम करना हे अउ हीरालाल जइसे हीरा के चमक ल कमतियावन नइ देना हे। अऊ आगू वोमन किहिन कि छत्तीसगढ़ी भाखा ल संविधान की आठवीं अनुसूची में सामिल करवाय बर हर संभव प्रयास करहीं।
कार्यक्रम म सम्मान समारोह के बाद दूसरइया पांत म छत्तीसगढ़ी काव्य पाठ के घलो आयोजन करे गे रिहिस। जेमा संस्था के सुशील भोले, चंद्रशेखर चकोर, जंयत साहू, गोविंद धनगर, तुकाराम कंसारी, दिनेश चौहान, भोलाराम सिन्हा के संगे-संग साहित्यकार डॉ. सुखदेव राम साहू, डॉ. निरूपमा शर्मा, डॉ. पंचराम सोनी, श्रीमती सुधा वर्मा, अंजनी कुमार अंकुर, डॉ. दुर्गा मेरसा, जगतारण डहरे, श्यामनारायण साहू, दुर्गा प्रसाद पारकर, नेमीचंद हिरवानी, शरद कुमार शर्मा, दिवाकर मांझी, मकसुदन राम साहू, बन्धु राजेश्वर राव खरे, चोवाराम, विटठलराम साहू, सगार कुमार शर्मा, प्रो. अनिल भतपहरी, पुनूराम साहू, श्रीधर वराडे, कु. रीता विभारे, श्रीमती जयभारती चंद्राकर, परमेश्वर कोसे, जे.आर.सोनी, राम बिशाल सोनकर, हेमंत वैष्णव, उत्तम ठाकुर, श्रीमती शोभा शर्मा, श्रीमती आशा ध्रुव, पं. सुदामा शर्मा अऊ गजब झिन कविता प्रेमी, कवि, साहित्यकार उपस्थित रिहिन।
जयंत साहू
जयंत साहू


text:
का कहिबे संगी फ़ेर कहेच बर परथे। गियानिक मन कहिथे के जिनगी मा ऊंच-नीच चलत रहिथे। अइसन कोनो परानी नई होही जौन कभु बिपदा म नई परे होही। अमीरी गरीबी अऊ सुख दुख जिनगी मा चलत रहिथे। फ़ेर सरकारी नाप जोख म गरीबी अऊ अमीरी जिनगी भर एकेच रहिथे। ऊंखर पैमाना ह नई बदलय। गरीब मनखे मन बर कईयो योजना चलत हे। जेखर फ़ायदा कोनो ल मिलत हे कोनो ल नई मिलत हे। सरकार ह गरीबी नापे पर डांड़ खीच डरे हे। तौने के हद म अवईया मन ल गरीबी रेखा म आगे कहिथे। तहां उंखर रासन कारड बनथे अउ सरकारी योजना के फ़ायदा ओला मिलथे।
अईसन नईए के मनखे हं जिनगी भर गरीब रहिथे या अमीर रहिथे। गरीबी-अमीरी के पैमाना ऊंखर कमई हे। जेखर मेरन खर्चा करे बर पईसा हे तौन अमीर अऊ जेखर मेरन जिनगी ल चलाए बर पइसा नईए तौन गरीब। गरीब ले अमीर बनना सुख देथे। पैसा ह बाढ़ते तहां चेहरा म अमीरी के रौनक आ जथे। फ़ेर अमीर ले गरीब होना बड़ घातक हो जथे। न जिए सकय न मरे सकय। ओ ह कतको कही दिही के गरीबी आ गे हे त कोनो माने ल तइयार नई होए। मनखे के जिनगी मा कभु अइसने टैम घलो आथे जब माटी ह सोन हो जथे त कभी सोन ह घलो माटी हो जथे।
सियान मन कहाय के पइसा ल त कुकुर नई खाए। फ़ेर मनखे ल जिनगी चलाए बर पईसा जरुरी हो जथे। सरकार के पैमाना ह मनखे के हद ला नापथे। एक बेर जेखर गरीबी रेखा म नाव लिखा त फ़ेर जिनगी भर बर लिखा गे। चाहे वो ह कमा के बिल्डिंग खड़े कर डरे, चाहे खेत खार बिसा डरे। एक झिन चीज बसत वाले मनखे घर गेंव त पक्की घर मा 2 रुपया किलो चांऊर वाला पीला बोरड लिखाए रहाय। एक झिन घर गेंव त ओ ह अपन बियारा म एक बत्ती कनेक्सन लगाए रहाय अऊ ओखर ले घर भर के लट्टू ल बारत रहाय। ट्रेक्टर अऊ फ़टफ़टी घलो घर मा माढे रहाय फ़ेर ओ ह गरीबी रेखा मा आए।
अऊ जौन सही मा गरीब हे तेखर मेरन गरीबी रेखा के परमान पतर नईए। का करही बपरा ह, जांगर तोर कमाही, अऊ खप जही। समय के मार ले राजा हरिश्चंद घलो नइ बांचिस। एक टैम अइसन आईस के बेटा के किरिया करम बर घलो मरघट्टी के खरचा नई रहिस। गरीब होगे बपरा ह। फ़ेर राजा के नाव त राजा हे। ओला कोन गरीब मानही। कहिथे न दंतला ह तरिया म बूड़त हे तौन ला देखईया मन हांसत हे कहात हे अऊ दंतला बेचारा बूड़ गे तहां जीव परान छूट गे।
एक ठिक गोठ ह सुरता आथे। गांव मा एक झिन मनखे फ़ांसी खा गे। काठी-माटी म जम्मो गांव वाला मन सकलाईस। कईस होगे? काबर कर डारिस अइसन अलहन बूता ल। थोड़ दिन पाछु गांव वाला मन आरो पाईन के ओखर मेरन पैइसा कौड़ी के जुगाड़ नई बैईठत रहिस। अऊ अपन सकऊल बूता खोजे त घलो नई मिलय। हलकानी मा जीवने ल सिरा डरिस। सगा अऊ हितवा-मितवा मन कहाए के हमला एको पईत घलो नई बताईस। एको बेर कही देतिस त काहीं कुछु जमाए दे रहितेन। बड़े भाग मानुस तन पावा।
अइसन दुनिया हे। कहिथे न राजा नल बिपदा म परिस, भूंजे मछरी दहरा मा गिरिस। टैम टैम के गोठ हे गौ, मनखे के इही समय परिक्छा के होथे। जब अतेक बड़ राजा के परिक्छा होगे त छोट-मोट मनखे के का मरजाद हे। सरकार ल गरीबी रेखा के घलो पांच साला चुनई बरोबर चुनई कराना चाही। जौन सकऊल होगे तेखर नाव ल काटय अउ जौन ह ओखर गरीबी रेखा के खांचा म बैईठत हे तौन ल जोड़ना चाही। सरकार त सरकारे आए, जौन मन लागही तौन करही। मोर सलाह काए मानही। फ़ेर का कहिबे संगी, कहे बिगर रहे नई सकवं, केहेच ल लागथे।